DA Den Europæiske Unions Tidende L 120/1

KOMMISSIONENS FORORDNING (EF) Nr. 498/2007

af 26. marts 2007

om gennemførelsesbestemmelser til Rådets forordning (EF) nr. 1198/2006 om Den Europæiske Fiskerifond

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1198/2006 af 27. juli 2006 om Den Europæiske Fiskerifond (1), særlig artikel 102, og

ud fra følgende betragtninger:

(1) Forordning (EF) nr. 1198/2006 (grundforordningen), træder i stedet for Rådets forordning (EF) nr. 1263/1999 (2) og (EF) nr. 2792/1999 (3) under hensyntagen til den udvikling, der er sket inden for fiskeriet, i fiskeriområderne og i indlandsfiskeriet. Der bør derfor fastsættes gennemførelsesbestemmelser til grundforordningen.

(2) Der bør fastsættes detaljerede bestemmelser om fremlæggelsen af operationelle programmer. For at lette udarbejdelsen af de operationelle programmer og Kommissionens gennemgang og godkendelse af dem bør der fastlægges fælles regler for disse programmers opbygning og indhold, navnlig på grundlag af kravene i artikel 20 i grundforordningen.

(3) Hvad angår støtte til foranstaltninger til tilpasning af EF-fiskerflåden bør medlemsstaterne redegøre for metoderne til beregning af præmier i de operationelle programmer.

(4) Det bør præciseres, under hvilke betingelser motoreffektreduktionen kan opnås af en gruppe af fartøjer i henhold til grundforordningens artikel 25, stk. 4.

(5) Visse udtryk, der særligt anvendes i forbindelse med akvakultur og forarbejdning og afsætning af fiskevarer og akvakulturprodukter, bør defineres for at sikre, at de forstås på samme måde.

(6) Medlemsstaterne bør i deres operationelle programmer redegøre for, hvordan de vil sikre, at mikrovirksomheder og små virksomheder får fortrinsret til støtte til produktive investeringer i akvakultur og investeringer i forarbejdning og afsætning.

(7) Der bør fastsættes nærmere betingelser for støtte til dyresundhedsforanstaltninger med henblik på at sikre, at Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (4) overholdes.

(8) Det bør fastsættes, hvilke udgifter til foranstaltninger af fælles interesse der er støtteberettigede.

(9) Betingelserne for udvælgelse af fiskeriområderne i grundforordningens artikel 43 bør fastsættes.

(10) De offentlig-private partnerskaber, hvortil der ydes støtte i henhold til grundforordningens artikel 45, bør opfylde visse nærmere betingelser.

(11) Hvad angår støtte til bæredygtig udvikling af fiskeriområder, bør der være åbenhed om procedurerne for udvælgelse af grupper, så det sikres, at der udvælges relevante lokale udviklingsstrategier af høj kvalitet til at modtage støtte.

(12) Der bør fastsættes regler, der er fælles for flere foranstaltninger. Af hensyn til en bedre målretning af investeringsoperationerne bør der især opstilles fælles regler for definitionen af støtteberettigede udgifter.

(13) For at sikre, at oplysninger om de foreliggende finansieringsmuligheder spredes mest muligt og når ud til alle interesserede parter, og af hensyn til åbenheden bør det under hensyntagen til proportionalitetsprincippet fastsættes, hvad de informationsforanstaltninger, der er nødvendige for at informere potentielle modtagere om de finansieringsmuligheder, som Fællesskabet og medlemsstaterne sammen tilbyder gennem Den Europæiske Fiskerifond (EFF), som et minimum skal indeholde, herunder en forpligtelse til at sørge for offentlig omtale af de foranstaltninger, som en potentiel modtager skal træffe ved indgivelse af en ansøgning om finansiering, og af, hvilke udvælgelseskriterier der skal anvendes.

(14) For at skabe større åbenhed om, hvordan EFF-støtten udnyttes, bør medlemsstaterne hvert år elektronisk eller på anden måde offentliggøre listen over modtagere, navnene på aktiviteterne og de beløb, der er tildelt til aktiviteterne af offentlige midler. Formålet med at gøre disse oplysninger tilgængelige for offentligheden er at skabe større åbenhed om den indsats, Fællesskabet gør for at udvikle fiskerisektoren, fiskeriområderne og indlandsfiskeriet, at forbedre den forsvarlige økonomiske forvaltning af de pågældende offentlige midler og især forbedre kontrollen med de offentlige midlers anvendelse og endelig at undgå fordrejning af konkurrencen mellem EFF-støttemodtagerne. Da de tilstræbte mål er af allerstørste betydning, er det under hensyn til proportionalitetsprincippet og kravet om beskyttelse af personoplysninger berettiget at fastsætte, at al relevant information skal offentliggøres over for den brede offentlighed, da dette ikke er mere vidtgående, end hvad der kræves i et demokratisk samfund og til forebyggelse af uregelmæssigheder.

(15) For at sikre en bedre gennemførelse af informationsforanstaltningerne og en bedre udveksling af oplysninger mellem medlemsstaterne og Kommissionen om informations- og pr-strategierne og resultaterne af dem bør der udpeges kontaktpersoner, som er ansvarlige for informations- og pr-foranstaltningerne.

(16) Erfaringen fra programmeringsperioden 2000-2006 har vist, at det er nødvendigt at fastsætte detaljerede betingelser, som de finansieringstekniske instrumenter skal opfylde for at kunne finansieres i henhold til et operationelt program.

(17) Under hensyntagen til grundforordningens artikel 59 og erfaringen bør det præciseres, hvilke forpligtelser forvaltningsmyndighederne har over for modtagerne i den fase forud for udvælgelsen og godkendelsen af de aktiviteter, som skal finansieres, hvilke aspekter kontrollen af de af modtagerne anmeldte udgifter skal omfatte, herunder administrativ kontrol af refusionsanmodninger og kontrol på stedet af individuelle aktiviteter, og hvilke betingelser der skal overholdes ved kontrol på stedet på stikprøvebasis.

(18) Det bør også præciseres, hvilke oplysninger der skal anføres i regnskabsregistreringen af aktiviteterne, og hvilke oplysninger der skal gemmes som gennemførelsesdata, som forvaltningsmyndighederne skal registrere, lagre og efter anmodning sende til Kommissionen.

(19) For at de udgifter, der er afholdt i henhold til de operationelle programmer, kan blive revideret korrekt, bør det fastsættes, hvilke krav et revisionsspor skal opfylde for at blive betragtet som tilstrækkeligt.

(20) Revisionsmyndigheden har det overordnede ansvar for revisionen af aktiviteterne. For at sikre, at revisionen er tilstrækkeligt omfattende og effektiv og udføres efter de samme standarder i alle medlemsstaterne, bør der fastsættes betingelser, som revisionen skal opfylde.

(21) Erfaringen har vist, at det er nødvendigt at opstille detaljerede retningslinjer for grundlaget for udtagning af stikprøver af aktiviteterne til revision, som revisionsmyndigheden skal anvende ved fastlæggelsen og godkendelsen af stikprøvemetoden, herunder visse tekniske kriterier, som skal anvendes på et tilfældigt statistisk udsnit, og faktorer, der skal tages højde for ved udvælgelse af et supplerende udsnit.

(22) For at forenkle og harmonisere standarder for udarbejdelsen og fremlæggelsen af den revisionsstrategi, den årlige kontrolrapport og de erklæringer om afslutning, som revisionsmyndigheden er ansvarlig for i henhold til grundforordningens artikel 61, er det nødvendigt at fastsætte gennemførelsesbestemmelser for deres indhold og specificere arten og kvaliteten af de oplysninger, de bygger på.

(23) For at sikre den mest effektive anvendelse af grundforordningens artikel 87 med hensyn til adgangen til bilag og Revisionsrettens og Kommissionens ret til aktindsigt i alle udgifts- og revisionsbilag bør forvaltningsmyndighederne sørge for, at oplysninger om navn og adresse på de organer, der opbevarer bilagene, er let tilgængelige, og bilagene bør udleveres frit til et vist minimum af personer og organer. I samme øjemed bør det fastsættes, hvilke datamedier der kan betragtes som almindeligt anerkendte med henblik på opbevaring af sådanne bilag. Til dette formål bør de nationale myndigheder fastsætte de procedurer, der er nødvendige for at sikre, at bilagene svarer til de originale bilag, hvis dette er relevant, og uden risiko kan anvendes til revisionsformål.

(24) For at harmonisere standarderne for attestering af udgifter og udformning af betalingsanmodninger bør der fastsættes regler for, hvad attesterne og anmodningerne skal indeholde, og for arten og kvaliteten af de oplysninger, der ligger til grund for dem. Der bør fastsættes procedurer for bogføring af inddrivelige beløb og beløb, der trækkes tilbage efter hel eller delvis annullering af tilskuddet til en aktivitet, jf. grundforordningens artikel 60, litra f), og for underretning af Kommissionen herom.

(25) I henhold til grundforordningens artikel 71 skal medlemsstaterne inden indgivelsen af den første anmodning om mellemliggende betaling eller senest 12 måneder efter godkendelsen af det operationelle program forelægge Kommissionen en beskrivelse af forvaltnings- og kontrolsystemerne, en rapport om resultaterne af en vurdering af systemernes udformning og en udtalelse om, hvorvidt de er i overensstemmelse med forordningens bestemmelser om forvaltnings- og kontrolsystemer. Da disse dokumenter er nogle af de centrale oplysninger, Kommissionen i forbindelse med den delte forvaltning af EU-budgettet baserer sig på ved kontrollen af, at medlemsstaterne anvender den pågældende finansielle støtte i overensstemmelse med de gældende regler og principper, som er nødvendige for at beskytte EF's økonomiske interesser, bør der fastsættes detaljerede retningslinjer for, hvilke oplysninger disse dokumenter skal indeholde, og for, hvad der skal danne grundlag for vurderingen og udtalelsen.

(26) I henhold til grundforordningens artikel 57 skal revisionsforanstaltningerne stå i forhold til de samlede offentlige udgifter, der tildeles det pågældende operationelle program. Hvis de offentlige udgifter, der er bevilget til det operationelle program, er begrænsede, bør medlemsstaten have mulighed for i højere grad at benytte nationale organer og følge nationale regler ved varetagelsen af visse funktioner i forbindelse med kontrol- og revisionsforanstaltningerne, og Kommissionen bør derfor fastsætte, hvilken kontrol og revision af aktiviteterne og hvilke forpligtelser der kan gennemføres af nationale organer efter nationale regler. I den forbindelse bør Kommissionen også sondre mellem de midler, ved hjælp af hvilke medlemsstaterne skal gennemføre attesteringen af udgifter og kontrollen af forvaltnings- og kontrolsystemet, og fastsætte betingelser for, hvordan den kan begrænse sin egen revision og basere sig på nationale organers forsikringer.

(27) Medlemsstaterne skal som led i deres forvaltnings- og kontrolforpligtelser indberette og overvåge uregelmæssigheder. Der blev fastsat bestemmelser til gennemførelse af dette krav i Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uretmæssigt er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område (5). Af klarheds- og forenklingshensyn bør disse bestemmelser indarbejdes i nærværende forordning.

(28) Der bør gives Kommissionen mulighed for at godtgøre sagsomkostninger, når den anmoder en medlemsstat om at indlede eller videreføre en retssag for at inddrive uretmæssigt udbetalte beløb som følge af en uregelmæssighed, og for at få oplysninger, ud fra hvilke den kan træffe afgørelse om fordelingen af tabet af uinddrivelige beløb, jf. grundforordningens artikel 70, stk. 2. Der bør ligeledes fastsættes bestemmelser om løbende kontakt mellem Kommissionen og medlemsstaterne vedrørende uregelmæssigheder, om anvendelsen af de oplysninger, der gives til brug for risikovurderinger og udarbejdelse af rapporter, og om videregivelse af oplysninger til de relevante udvalg og komitéer.

(29) For at begrænse den administrative byrde ved indberetningssystemet, samtidig med at den fornødne informationsformidling sikres, bør medlemsstaterne ikke være forpligtet til at indberette uregelmæssigheder, der involverer beløb under en vis grænse, medmindre Kommissionen udtrykkeligt anmoder om det, jf. dog de forpligtelser, der følger direkte af grundforordningens artikel 60, litra f).

(30) Brugen af elektroniske medier til udveksling af oplysninger og finansielle data medfører forenkling, øget effektivitet, større åbenhed og tidsbesparelser. For at disse fordele kan udnyttes fuldt ud, samtidig med at sikkerheden ved dataudvekslingen garanteres, bør der oprettes et fælles edb-system og opstilles en liste over dokumenter af fælles interesse for Kommissionen og medlemsstaterne. Det bør derfor fastsættes, hvilket format hvert enkelt dokument skal have, og indgående beskrives, hvilke oplysninger dokumenterne skal indeholde. Af samme grunde bør det fastsættes, hvordan et sådant edb-system skal fungere med hensyn til identificering af den part, der er ansvarlig for fremsendelse og opdatering af dokumenter.

(31) I overensstemmelse med Europa-Parlamentets og Rådets direktiv 1999/93/EF af 13. december 1999 om en fællesskabsramme for elektroniske signaturer (6) er det af hensyn til det niveau for sikkerhed og fortrolig behandling af oplysninger, der bør kræves i forbindelse med den finansielle forvaltning af midler fra EFF, til den seneste tekniske udvikling på området og til resultaterne af en cost-benefit-analyse nødvendigt at kræve brug af elektroniske signaturer.

(32) For at sikre, at det fælles edb-system bliver udviklet hurtigt og kommer til at fungere korrekt, bør omkostningerne ved udviklingen af systemet finansieres over Den Europæiske Unions almindelige budget, jf. grundforordningens artikel 46, stk. 1, og omkostningerne ved grænsefladen til nationale, regionale og lokale edb-systemer bør være berettiget til tilskud fra EFF i henhold til grundforordningens artikel 46.

(33) På baggrund af Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (7) og Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (8) bør der i forbindelse med informations- og pr-foranstaltningerne og revisionsarbejdet i henhold til nærværende forordning træffes bestemmelse om, at Kommissionen og medlemsstaterne skal forhindre uautoriseret offentliggørelse af eller adgang til personoplysninger, og det bør præciseres, til hvilket formål Kommissionen og medlemsstaterne kan behandle sådanne oplysninger.

(34) Kommissionens forordning (EF) nr. 2722/2000 af 13. december 2000 om betingelserne for, at der kan ydes støtte fra Det Finansielle Instrument til Udvikling af Fiskeriet (FIUF) til udryddelse af patologiske risici inden for akvakultur (9), (EF) nr. 908/2000 af 2. maj 2000 om reglerne for beregning af den støtte, som medlemsstaterne tildeler producentorganisationer inden for sektoren for fiskeri og akvakultur (10) og (EF) nr. 366/2001 af 22. februar 2001 om gennemførelsesbestemmelser til de aktioner, der er fastsat i Rådets forordning (EF) nr. 2792/1999 (11) bør ophæves.

(35) Foranstaltningerne i denne forordning er i overensstemmelse med udtalelse fra Komitéen for Den Europæiske Fiskerifond —

UDSTEDT FØLGENDE FORORDNING:

KAPITEL I

ALMINDELIGE BESTEMMELSER

Artikel 1

Genstand

Ved denne forordning fastsættes der gennemførelsesbestemmelser til forordning (EF) nr. 1198/2006 (grundforordningen) for så vidt angår:

a) de operationelle programmers struktur og fremsendelsen af dem

b) fiskeriforanstaltninger

c) evaluering af de operationelle programmer

d) information og pr-foranstaltninger

e) finansieringstekniske instrumenter

f) forvaltning, overvågning og kontrol

g) uregelmæssigheder

h) elektronisk dataudveksling

i) personoplysninger.

Artikel 2

Særlige bestemmelser om visse operationelle programmer

For operationelle programmer, hvortil de samlede støtteberettigede offentlige udgifter ikke overstiger 90 mio. EUR i 2004-priser, fastsættes der særlige bestemmelser i artikel 28, stk. 2, og artikel 51, 52 og 53.

KAPITEL II

DE OPERATIONELLE PROGRAMMERS STRUKTUR OG FREMSENDELSEN AF DEM

Artikel 3

De operationelle programmers struktur og fremsendelsen af dem

1. Det operationelle programs indhold, jf. grundforordningens artikel 20, skal fastsættes i henhold til del A i bilag I til nærværende forordning og finansieringsplanen i henhold til del B i samme bilag.

Forhåndsevalueringen, jf. grundforordningens artikel 48, skal optages som bilag til det operationelle program.

2. De enkelte medlemsstater stiller en elektronisk udgave af deres operationelle program til rådighed for Kommissionen, og de opdaterer den efter hver programrevision. Medlemsstaterne fremsender anmodninger om revision af programmet, jf. grundforordningens artikel 18, elektronisk til Kommissionen i henhold til artikel 65 i nærværende forordning. Medlemsstaterne sender Kommissionen deres anmodninger om revision af det operationelle program, som vedrører tilskuddet fra Den Europæiske Fiskerifond (EFF) for det indeværende år, senest den 30. september samme år.

KAPITEL III

PRIORITEREDE AKSER

AFDELING 1

Prioriteret akse 1: foranstaltninger med henblik på tilpasning af EF-fiskerflåden

Artikel 4

Offentlig støtte til endeligt ophør med fiskerivirksomhed

1. Efter endeligt ophør med fiskerivirksomhed skal det pågældende fiskerfartøj definitivt slettes af EF-fiskerflåderegistret, og fiskerilicensen, der er forbundet med fartøjet, skal efter omstændighederne definitivt annulleres.

2. I det operationelle program skal metoderne til beregning af de præmier, der tildeles i henhold til grundforordningens artikel 23, nærmere angives.

3. Skyldes et fiskerfartøjs endelige ophør med fiskerivirksomhed, at det genanvendes som nævnt i grundforordningens artikel 23, stk. 1, litra b), justerer medlemsstaterne præmien i overensstemmelse hermed på grundlag af kriterier såsom markedsværdien af fiskerilicensen for fartøjet og fartøjets restværdi.

4. Hvis fiskerfartøjet går tabt i perioden mellem beslutningen om at yde præmie og det faktiske endelige ophør med fiskerivirksomhed, foretager forvaltningsmyndigheden en finansiel korrektion for et beløb svarende til den erstatning, der udbetales af forsikringsselskabet.

Artikel 5

Offentlig støtte til midlertidigt ophør med fiskerivirksomhed

1. I det operationelle program skal metoderne til beregning af de præmier, der tildeles i henhold til grundforordningens artikel 24, nærmere angives.

2. I grundforordningens artikel 24, stk. 2, forstås ved »Fællesskabets finansielle støtte til sektoren« EFF's tilskud til den pågældende medlemsstats operationelle program.

Artikel 6

Investeringer om bord på fiskerfartøjer og selektivitet

1. Ved anvendelsen af grundforordningens artikel 25 er forvaltningsmyndigheden ansvarlig for at vurdere, om nærværende artikels stk. 2-5 er overholdt, og sender efter anmodning Kommissionen alle relevante dokumenter.

2. De samlede støtteberettigede udgifter pr. fiskerfartøj, hvortil der kan ydes støtte i hele programmeringsperioden i henhold til grundforordningens artikel 25, undtagen samme artikels stk. 6, litra e), må ikke overstige det maksimumsbeløb, der fastsættes på grundlag af objektive kriterier, såsom de i grundforordningens artikel 23, stk. 3, opførte, der er anført i det operationelle program.

3. Motoreffektreduktionen på 20 % kan opnås af en gruppe fartøjer, jf. grundforordningens artikel 25, stk. 4, hvis alle nedenstående betingelser er opfyldt:

a) alle fartøjer, der tilhører samme gruppe, skal være angivet individuelt

b) alle fartøjer, der tilhører samme gruppe, skal udøve fiskeri i de samme forvaltningsområder

c) alle fartøjer, der tilhører samme gruppe, skal anvende samme primære fiskeredskaber, jf. tillæg III (afsnit C) til Kommissionens forordning (EF) nr. 1639/2001 (12)

d) der må højst være 50 fartøjer i gruppen.

4. Offentligt støttet afgang af fiskerikapacitet fra fiskerflåden må ikke medregnes i den motoreffektreduktion på 20 %, som kan opnås af en gruppe fartøjer, jf. grundforordningens artikel 25, stk. 4.

5. Den finansielle støtte, der ydes i henhold til grundforordningens artikel 25, stk. 6, litra e), må kun ydes til udstyr og modernisering, der skal beskytte fangster og redskaber mod vilde rovdyr, der tilhører en beskyttet art, jf. Rådets direktiv 79/409/EØF (13) og 92/43/EØF (14).

Artikel 7

Kystfiskeri af mindre omfang

1. Hvis satsen for private tilskud nedsættes i henhold til grundforordningens artikel 26, stk. 2, skal satsen for det offentlige tilskud forhøjes tilsvarende. EFF-tilskuddet skal beregnes efter de satser, der er fastsat i grundforordningens artikel 53, i forhold til den derved fremkomne offentlige støtte.

2. I det operationelle program skal der redegøres for metoderne til beregning af de præmier, som ydes til kystfiskeri af mindre omfang i henhold til grundforordningens artikel 26, stk. 3 og 4.

3. Ved anvendelsen af grundforordningens artikel 26, stk. 4, litra b), forstås ved »fiskerivarer« fiskerivarer, der stammer fra fangster taget af fartøjer, som udøver kystfiskeri af mindre omfang.

Artikel 8

Socioøkonomisk kompensation i forbindelse med forvaltning af EF-fiskerflåden

1. I det operationelle program skal der redegøres for metoderne til beregning af den socioøkonomiske kompensation i forbindelse med forvaltning af EF-fiskerflåden, der ydes i henhold til grundforordningens artikel 27.

2. Der kan ydes tilskud fra EFF til støtte til førtidspensionering i henhold til grundforordningens artikel 27, stk. 1, litra d), også når den udbetales til modtagerne efter den 31. december 2015, såfremt den er blevet indsat på en spærret konto til det formål inden denne dato.

AFDELING 2

Prioriteret akse 2: akvakultur, indlandsfiskeri, forarbejdning og afsætning af fiskevarer og akvakulturprodukter

Artikel 9

Anvendelsesområde for intervention i akvakulturproduktion

Støtte i henhold til grundforordningens artikel 28, stk. 6, kan ydes til dækning af omkostningerne til de vurderinger, som er omhandlet i Rådets direktiv 85/337/EØF (15).

Artikel 10

Foranstaltninger til produktive investeringer i akvakultur

1. Ved anvendelsen af grundforordningens artikel 29, stk. 1, litra a), b) og c), gælder følgende definitioner:

a) »nye arter«: arter, som der kun er en beskeden eller slet ingen akvakulturproduktion af i medlemsstaten, og som der er gode afsætningsudsigter for

b) »arter med gode afsætningsudsigter«: arter, for hvilke prognoser på mellemlang sigt viser, at efterspørgslen sandsynligvis vil overstige udbuddet

c) »metoder, der normalt anvendes inden for akvakultursektoren«: akvakulturaktiviteter, der udføres i overensstemmelse med gældende lovgivning på sundheds-, veterinær- og miljøområdet

d) »traditionel akvakultur«: gamle metoder, der er knyttet til et givet områdes social- og kulturarv.

2. Den støtte, der er omhandlet i grundforordningens artikel 29, kan ydes til servicefartøjer til akvakulturformål. Fiskerfartøjer som defineret i artikel 3, litra c), i Rådets forordning (EF) nr. 2371/2002 (16) betragtes ikke som servicefartøjer til akvakulturformål, selv om de udelukkende anvendes inden for akvakultur.

3. Uanset grundforordningens artikel 35, stk. 6, kan støtte i henhold til grundforordningens artikel 29 ydes til investeringer i detailhandel på akvakulturbrug, når handlen udgør en integreret del af akvakulturbruget.

4. Hvis medlemsstaterne benytter muligheden i grundforordningens artikel 29, stk. 1, litra a), skal de indføre mekanismer for at stille resultaterne af fremadrettede markedsanalyser af akvakulturarter til rådighed for forvaltningsmyndigheden.

5. Med hensyn til foranstaltningerne i grundforordningens artikel 29 gør medlemsstaterne i deres operationelle programmer rede for, hvordan støtten til mikrovirksomheder og små virksomheder skal prioriteres.

Artikel 11

Miljøvenlige akvakulturforanstaltninger

1. Ydes der støtte til de formål, som er nævnt i grundforordningens artikel 30, kontrollerer medlemsstaterne, at modtagerne af støtten overholder forpligtelserne til miljøvenlig akvakultur senest tre år efter godkendelsen af aktiviteten, og når aktiviteten er gennemført.

2. Den støtte, der er omhandlet i grundforordningens artikel 30, stk. 2, litra b), må kun ydes til dækning af omkostningerne ved deltagelse i en fællesskabsordning for miljøledelse og miljørevision (EMAS), der går forud for godkendelsen af ordningen for en individuel virksomhed.

3. Ved anvendelsen af grundforordningens artikel 30, stk. 2, litra c), forstås ved »økologisk akvakultur« akvakulturaktiviteter, hvorved der efter den økologiske produktionsmetode, jf. artikel 2 i Rådets forordning (EØF) nr. 2092/91 (17), produceres opdrættede akvatiske arter, der er forsynet med angivelser heraf. Indtil Fællesskabets vedtagelse af nærmere regler om produktion, herunder regler om omstilling for økologisk akvakultur, finder de nationale regler eller i mangel heraf private standarder for økologisk akvakultur, som medlemsstaterne har godkendt eller anerkendt, anvendelse.

4. Den støtte, der er omhandlet i grundforordningens artikel 30, stk. 2, litra d), kan kun ydes til overholdelse af særlige begrænsninger eller bestemmelser for Natura 2000-områder, som er indført ved nationale foranstaltninger til gennemførelse af direktiv 79/409/EØF og direktiv 92/43/EØF.

5. Ved anvendelsen af grundforordningens artikel 30, stk. 3, forstås ved »normal god akvakulturpraksis« overholdelse af gældende lovgivning på sundheds-, veterinær- og miljøområdet og anvendelse af produktionsprotokoller, der forhindrer ressourcespild og undgåelig forurening.

Artikel 12

Dyresundhedsforanstaltninger

1. Den støtte, der er omhandlet i grundforordningens artikel 32, kan omfatte:

a) i forbindelse med eksotiske sygdomme inden for akvakultur opført i artikel 3 i Rådets beslutning 90/424/EØF (18), bekæmpelsesforanstaltninger, der anvendes i henhold til kapitel V, afdeling 3, i direktiv 2006/88/EF

b) i forbindelse med ikke-eksotiske sygdomme inden for akvakultur opført i bilaget til beslutning 90/424/EØF, udryddelsesprogrammer, der udarbejdes og godkendes i henhold til artikel 44, stk. 2, i direktiv 2006/88/EF.

2. Forvaltningsmyndigheden for det operationelle program beslutter, om den vil yde tilskud til finansiering af bekæmpelsesforanstaltninger nævnt i stk. 1, litra a), eller af et udryddelsesprogram nævnt i stk. 1, litra b), og vedtager nærmere bestemmelser for sit tilskud, før foranstaltningerne eller programmet forelægges i henhold til beslutning 90/424/EØF.

3. Godkender Kommissionen ikke de bekæmpelsesforanstaltninger eller det udryddelsesprogram, der er nævnt i nærværende artikels stk. 1, i henhold til artikel 24 i beslutning 90/424/EØF, føres de midler, der er afsat til tilskuddet, straks tilbage til det operationelle programs budget.

4. Er værdien af de støtteberettigede omkostninger ved den foranstaltning, som Kommissionen har godkendt i henhold til artikel 24 i beslutning 90/424/EØF, lavere end det beløb, som forvaltningsmyndigheden har disponeret over, kan medlemsstaten genanvende forskellen til sit operationelle program.

5. Den støtte, der er omhandlet i grundforordningens artikel 32, kan ikke ydes til overvågning, der skal påvise frihed for en sygdom for at opnå status som officielt sygdomsfri, eller til dækning af faste omkostninger, som f.eks. de officielle veterinærmyndigheders omkostninger.

Artikel 13

Indlandsfiskeri

1. Ved anvendelsen af grundforordningens artikel 33 forstås ved »fartøjer, der udelukkende fisker i indre farvande« fartøjer, der udøver erhvervsfiskeri i indenlandske farvande, og som ikke er optaget i EF-fiskerflåderegistret.

2. Fartøjer med en længde på under 12 m, der ikke anvender trukne redskaber, og som udøver indlandsfiskeri, kan få støtte til investeringer omhandlet i grundforordningens artikel 33, stk. 2, andet afsnit, og artikel 25 med samme støtteintensitet som fastsat for fartøjer, der udøver kystfiskeri af mindre omfang, jf. grundforordningens artikel 26.

3. Medlemsstaterne fastsætter i deres operationelle programmer, hvordan de vil sikre, at de investeringer, der støttes i henhold til grundforordningens artikel 33, ikke bringer balancen mellem flådens størrelse og de fiskeressourcer, der er til rådighed, i fare.

Artikel 14

Investeringer i forarbejdning og afsætning

1. EFF kan støtte investeringer i ekstraktion af dioxin eller andre stoffer fra fiskemel eller fiskeolie, der er skadelige for menneskers sundhed, i henhold til grundforordningens artikel 34, også når færdigvarerne skal anvendes eller forarbejdes til andre formål end konsum.

2. For de foranstaltninger, der er omhandlet i grundforordningens artikel 35, gør medlemsstaterne i deres operationelle programmer rede for, hvordan støtten til mikrovirksomheder og små virksomheder vil blive prioriteret.

AFDELING 3

Prioriteret akse 3: foranstaltninger af fælles interesse

Artikel 15

Kollektive aktioner

1. Støtte i henhold til grundforordningens artikel 37 kan ikke ydes til dækning af omkostninger ved forsøgsfiskeri.

2. Støtte i henhold til grundforordningens artikel 37, stk. 1, litra n), kan ydes til:

a) oprettelse af producentorganisationer for at lette oprettelsen og driften af producentorganisationer, der anerkendes i henhold til Rådets forordning (EF) nr. 104/2000 (19) efter den 1. januar 2007

b) gennemførelse af planer fra producentorganisationer, der har fået udstedt en særlig anerkendelse i henhold til artikel 12 i forordning (EF) nr. 104/2000, for at lette gennemførelsen af deres planer for at forbedre deres varers kvalitet, eller

c) omstrukturering af producentorganisationer for at øge deres effektivitet i overensstemmelse med markedets krav.

3. Den støtte, der er omhandlet i denne artikels stk. 2, litra b), nedsættes gradvis over tre år fra tidspunktet for den særlige anerkendelse i henhold til artikel 12 i forordning (EF) nr. 104/2000.

Artikel 16

Foranstaltninger til beskyttelse og udvikling af den akvatiske fauna og flora

1. Støtte i henhold til grundforordningens artikel 38, stk. 2, første afsnit, litra a), vedrører foranstaltninger til bygning og etablering af kunstige rev eller andre anlæg fremstillet af holdbare elementer.

Støtten kan ydes til arbejder, der går forud for etableringen, herunder undersøgelser, komponenter, afmærkning, transport og samling af anlæg og videnskabelig overvågning.

2. Støtte i henhold til grundforordningens artikel 38, stk. 2, kan ikke ydes til indretninger, der tiltrækker fisk.

3. Støtte i henhold til grundforordningens artikel 38, stk. 2, første afsnit, litra c), kan ydes til dækning af udgifter til de bevarelsesforanstaltninger, der er nødvendige for steder, som tilhører det europæiske økologiske net Natura 2000. Støtten kan ydes til udarbejdelse af forvaltningsplaner, -strategier og -ordninger, infrastruktur, herunder afskrivning på og udstyr til reservater, uddannelse af personale på reservater og relevante undersøgelser.

4. Støtte i henhold til grundforordningens artikel 38, stk. 2, første afsnit, litra c), kan ikke ydes som kompensation for afkald på rettigheder eller indkomsttab eller til dækning af ansattes lønninger.

5. Ved anvendelsen af grundforordningens artikel 38, stk. 2, andet afsnit, forstås ved »direkte udsætning« udsætning af levende vandorganismer, uanset om de er produceret i klækningsanlæg eller er fanget andetsteds.

Artikel 17

Landingssteder

Ydes der støtte til investeringer for at omstrukturere landingssteder og forbedre forholdene for fisk, der landes af kystfiskere på eksisterende landingssteder, jf. grundforordningens artikel 39, stk. 1, andet afsnit, sørger medlemsstaterne for, at hygiejnebestemmelserne overholdes, og at kontrolforanstaltningerne håndhæves på de pågældende landingssteder.

Artikel 18

Udvikling af nye markeder og forbrugerkampagner

1. Støtte til salgsfremmende foranstaltninger, jf. grundforordningens artikel 40, stk. 3, litra a), d), e) og g), kan især ydes til:

a) dækning af udgifter til reklamebureauer og andre tjenesteydere, der medvirker til at forberede og gennemføre reklamekampagner

b) køb eller leje af medieplads og udformning af slogans og mærkesedler til brug under reklamekampagnerne

c) publikationsudgifter og udgifter til eksternt personale, der er nødvendigt til gennemførelse af kampagnerne

d) tilrettelæggelse af og deltagelse i messer og udstillinger.

2. Der kan først ydes støtte til fremme af produkter, der er beskyttet i henhold til Rådets forordning (EF) nr. 510/2006 (20), fra det tidspunkt, hvor betegnelsen er blevet registreret, jf. artikel 7 i nævnte forordning.

Artikel 19

Pilotprojekter

1. Der ydes ingen støtte i henhold til grundforordningens artikel 41 til forsøgsfiskeri.

2. Ydes der støtte til et givet pilotprojekt, jf. grundforordningens artikel 41, sørger forvaltningsmyndigheden for, at pilotprojektet følges op videnskabeligt, og at der foretages en passende kvalitativ vurdering af de tekniske rapporter, der er nævnt i grundforordningens artikel 41, stk. 3.

3. Pilotprojekter må ikke være af direkte kommerciel art. Eventuelle indtægter, som opnås under gennemførelsen af et pilotprojekt, trækkes fra den offentlige støtte til aktiviteten.

4. Hvis de samlede omkostninger i forbindelse med et pilotprojekt overstiger 1 mio. EUR, skal forvaltningsmyndigheden, før det godkendes, kræve projektet vurderet af et uvildigt videnskabeligt organ.

Artikel 20

Ombygning af fiskerfartøjer med henblik på anvendelse til andre formål

Den støtte, der er omhandlet i grundforordningens artikel 42, kan kun ydes til ombygning af et fiskerfartøj med henblik på anvendelse af det til andre formål, hvis det pågældende fartøj er endeligt slettet af fiskerflåderegistret og en eventuel dermed forbunden fiskerilicens endeligt er annulleret.

AFDELING 4

Prioriteret akse 4: bæredygtig udvikling af fiskeriområder

Artikel 21

Mål og foranstaltninger

Støtte i henhold til grundforordningens artikel 43 skal ydes til:

a) gennemførelse af lokale udviklingsstrategier, jf. grundforordningens artikel 45, stk. 2, og artikel 24 i nærværende forordning, for at nå de mål, der er nævnt i grundforordningens artikel 43, stk. 2, litra a), b) og c), ved hjælp af de støtteberettigede foranstaltninger, der er omhandlet i samme forordnings artikel 44, stk. 1, litra a)-g), i) og j), og artikel 44, stk. 2 og 3

b) gennemførelse af interregionalt og tværnationalt samarbejde mellem grupper i fiskeriområder, jf. grundforordningens artikel 44, stk. 1, litra h), især ved oprettelse af netværk og udbredelse af bedste praksis for at nå de mål, der er nævnt i samme forordnings artikel 43, stk. 2, litra d).

Artikel 22

Prioriteret akse 4 — geografisk anvendelse

1. I det operationelle program skal det præciseres, hvilke procedurer og kriterier fiskeriområderne udvælges efter. Medlemsstaterne træffer afgørelse om, hvordan de vil anvende grundforordningens artikel 43, stk. 3 og 4.

2. De fiskeriområder, der udvælges, behøver ikke nødvendigvis at falde sammen med en national områdeinddeling eller med områder, som er oprettet med henblik på intervention i henhold til strukturfondenes mål.

Artikel 23

Procedurer og kriterier for udvælgelse af grupper

1. En gruppe som nævnt i grundforordningens artikel 45, stk. 1, skal sammensættes på en sådan måde, at den er i stand til at udarbejde og gennemføre en udviklingsstrategi i det pågældende område.

Der skal foretages en vurdering af partnerskabets relevans og effektivitet på grundlag af dets sammensætning og dets åbenhed og klarhed i forbindelse med opgave- og ansvarsfordelingen.

Der skal være garanti for, at partnerne er i stand til at udføre de opgaver, de har fået tildelt, og for effektiviteten og beslutningstagningen.

Partnerskabet skal også på det beslutningstagende niveau omfatte repræsentanter for fiskeriet og andre relevante lokale socioøkonomiske sektorer.

2. »Gruppens« administrative kapacitet anses for at være tilstrækkelig, hvis gruppen:

a) enten udvælger en partner i partnerskabskredsen som administrativ leder, der garanterer, at partnerskabet fungerer, eller

b) slutter sig sammen i en retligt stiftet fælles struktur, hvis vedtægter garanterer, at partnerskabet fungerer tilfredsstillende.

3. Får gruppen til opgave at forvalte offentlige midler, skal dens finansielle kapacitet vurderes:

a) med hensyn til, om den administrative leder er i stand til at forvalte midlerne, jf. stk. 2, litra a)

b) med hensyn til, om den fælles struktur er i stand til at forvalte midlerne, jf. stk. 2, litra b).

4. De grupper, der skal gennemføre lokale udviklingsstrategier, udvælges senest fire år efter godkendelsen af det operationelle program. Der kan fastsættes længere frister, hvis forvaltningsmyndigheden iværksætter mere end en udvælgelsesprocedure for grupperne.

5. Det operationelle program skal omfatte følgende:

a) procedurerne og kriterierne for udvælgelse af grupperne og antallet af grupper, som medlemsstaten agter at udvælge; de udvælgelseskriterier, der er nævnt i grundforordningens artikel 45 og i nærværende artikel, udgør et minimum og kan suppleres med særlige nationale kriterier; procedurerne skal være gennemsigtige, give tilstrækkelig pr og efter omstændighederne sikre konkurrence mellem de grupper, der foreslår lokale udviklingsstrategier

b) forvaltningsbestemmelserne og procedurerne for pengestrømmenes tilvejebringelse og cirkulation frem til modtageren; det skal især beskrives, hvordan grupperne inddrages i forvaltnings-, overvågnings- og kontrolsystemerne.

Artikel 24

Lokal udviklingsstrategi

Den lokale udviklingsstrategi, som gruppen foreslår i henhold til grundforordningens artikel 45, stk. 2, skal:

a) være integreret og baseret på samspil mellem de involverede partnere, sektorer og aktiviteter og være videregående end en blot samling af aktiviteter eller en sammensætning af sektorforanstaltninger

b) være i overensstemmelse med fiskeriområdets behov, især på det socioøkonomiske område

c) bevise, at den er bæredygtig

d) supplere andre interventioner i det pågældende område.

Artikel 25

Gennemførelse af lokal udviklingsstrategi

1. Uanset grundforordningens artikel 45, stk. 2, udvælger gruppen de aktiviteter, der skal finansieres inden for rammerne af den lokale udviklingsstrategi.

2. Får gruppen til opgave at forvalte offentlige midler, opretter den en særskilt konto for gennemførelse af den lokale udviklingsstrategi.

AFDELING 5

Fælles bestemmelser for flere foranstaltninger

Artikel 26

Fælles bestemmelser for prioriteret akse 1 til 4

Følgende udgifter er ikke berettiget til tilskud fra EFF:

a) køb af infrastruktur, der anvendes til livslang læring, for et beløb, der overstiger 10 % af de samlede støtteberettigede udgifter til den pågældende aktivitet, ved anvendelse af grundforordningens artikel 28, stk. 3, artikel 34, stk. 3, artikel 37, stk. 1, litra i), og artikel 44, stk. 2

b) den del af køretøjsomkostningerne, der ikke direkte har forbindelse med aktiviteten.

KAPITEL IV

EVALUERING AF DE OPERATIONELLE PROGRAMMER

Artikel 27

Mellemliggende evalueringer

Medlemsstaterne sender de mellemliggende evalueringer, der er nævnt i grundforordningens artikel 49, senest den 30. juni 2011. Kommissionen kan beslutte at afbryde betalingsfristen i henhold til grundforordningens artikel 88, hvis en medlemsstat ikke har overholdt denne forpligtelse.

KAPITEL V

INFORMATION OG OFFENTLIG OMTALE

Artikel 28

Beskrivelse af informations- og pr-foranstaltningerne i det operationelle program og i de årlige og endelige rapporter om gennemførelsen

1. Ved anvendelsen af grundforordningens artikel 20, stk. 1, litra g), nr. v), skal det operationelle program mindst omfatte følgende elementer:

a) indholdet af de informations- og pr-foranstaltninger, som medlemsstaten eller forvaltningsmyndigheden skal træffe over for potentielle modtagere og modtagere, og et vejledende budget for dem

b) indholdet i de informations- og pr-foranstaltninger, som medlemsstaten eller forvaltningsmyndigheden skal træffe over for offentligheden, og et vejledende budget for dem

c) de forvaltningskontorer eller -organer, der er ansvarlige for gennemførelsen af informations- og pr-foranstaltningerne

d) beskrivelse af, hvordan informations- og pr-foranstaltningerne skal evalueres med hensyn til synliggørelse af og oplysning om det operationelle program og Fællesskabets rolle.

2. For de operationelle programmer, der er nævnt i artikel 2, gælder stk. 1, litra c) og d), i nærværende artikel ikke.

3. De årlige rapporter og den endelige rapport om gennemførelsen af et operationelt program, jf. grundforordningens artikel 67, skal omfatte følgende:

a) gennemførte informations- og pr-foranstaltninger

b) de ordninger, der gælder for de informations- og pr-foranstaltninger, som er nævnt i nærværende forordnings artikel 31, stk. 2, litra d), herunder eventuelt den elektroniske adresse, hvor disse data er tilgængelige.

Den årlige rapport om gennemførelsen for 2010 og den endelige gennemførelsesrapport, der er nævnt i grundforordningens artikel 67, skal indeholde et kapitel med en vurdering af resultaterne af informations- og pr-foranstaltningerne med hensyn til synliggørelse af og oplysning om det operationelle program og Fællesskabets rolle, jf. nærværende artikels stk. 1, litra d).

Artikel 29

Informationsforanstaltninger over for potentielle modtagere

1. Ved anvendelsen af grundforordningens artikel 51, stk. 2, litra a), sørger forvaltningsmyndigheden for bred formidling af det operationelle program med nærmere oplysninger om det finansielle tilskud fra EFF, og for, at det er tilgængeligt for alle interesserede parter. Forvaltningsmyndigheden sørger desuden for, at oplysninger om de finansieringsmuligheder, som den fælles bistand fra Fællesskabet og medlemsstaten giver igennem det operationelle program, formidles videst muligt.

2. Forvaltningsmyndigheden giver som et minimum potentielle modtagere klar og detaljeret information om følgende:

a) betingelserne for at komme i betragtning til støtte i forbindelse med et operationelt program

b) en beskrivelse af procedurerne for behandling af støtteansøgninger og sagsbehandlingstiden

c) kriterierne for udvælgelse af de aktiviteter, der skal finansieres

d) nationale, regionale og lokale kontaktpersoner, som kan informere om det operationelle program.

3. Forvaltningsmyndigheden underretter potentielle modtagere om offentliggørelsen i henhold til artikel 31, stk. 2, litra d).

4. Forvaltningsmyndigheden inddrager mindst et af følgende organer, som kan formidle informationen i stk. 2 bredt, i informations- og pr-foranstaltningerne i overensstemmelse med national lovgivning og praksis:

a) nationale, regionale og lokale myndigheder og udviklingskontorer

b) erhvervs- og fagorganisationer

c) arbejdsmarkedets parter

d) ikke-statslige organisationer

e) brancheorganisationer

f) informationscentre for den Europæiske Union samt Kommissionens repræsentanter i medlemsstaterne

g) uddannelsesinstitutioner.

Artikel 30

Informationsforanstaltninger over for modtagere

Forvaltningsmyndigheden underretter modtagerne om, at de, når de accepterer støtten, samtidig accepterer at figurere på den liste over modtagere, der offentliggøres i henhold til artikel 31, stk. 2, litra d).

Artikel 31

Forvaltningsmyndighedens ansvar for informations- og pr-foranstaltninger over for offentligheden

Ved anvendelsen af grundforordningens artikel 51, stk. 2, litra c), sørger forvaltningsmyndigheden for, at informations- og pr-foranstaltningerne over for offentligheden gennemføres, så der opnås den bredest mulige mediedækning med brug af forskellige kommunikationsformer og -metoder på det rette områdeniveau.

Forvaltningsmyndigheden er ansvarlig for mindst at tilrettelægge følgende informations- og pr-foranstaltninger:

a) en større informationsaktivitet i forbindelse med lanceringen af det operationelle program

b) mindst én større informationsaktivitet om året, der viser det operationelle programs resultater

c) flagning med Den Europæiske Unions flag i en uge, begyndende den 9. maj, foran forvaltningsmyndighedens bygning

d) offentliggørelse i elektronisk eller anden form af listen over modtagere, aktiviteternes betegnelse og de offentlige midler, der er tildelt til hver aktivitet.

Navnene på deltagerne i EFF-støttede aktiviteter til forbedring af faglige kvalifikationer og uddannelse og modtagerne af støtte til tidlig afgang fra fiskeriet, herunder førtidspensionering, jf. grundforordningens artikel 27, stk. 1, litra d), offentliggøres ikke.

Artikel 32

Modtagerens ansvar for informations- og pr-foranstaltninger over for offentligheden

1. Ved anvendelsen af grundforordningens artikel 51 er modtageren ansvarlig for at informere offentligheden om den støtte, der er modtaget fra EFF, ved hjælp af de foranstaltninger, der er fastsat i nærværende artikels stk. 2, 3 og 4.

2. Overstiger de samlede støtteberettigede omkostninger ved en aktivitet, der medfinansieres af EFF, 500 000 EUR, og er der tale om finansiering af infrastruktur eller bygge- og anlægsarbejder, skal modtageren opsætte et stort skilt på det sted, hvor aktiviteten gennemføres, så længe arbejdet står på. De oplysninger, der er nævnt i artikel 33, skal fylde mindst 25 % af skiltet.

Når aktiviteten er fuldført, erstattes skiltet af en varig plade, jf. stk. 3.

3. Overstiger de samlede støtteberettigede omkostninger ved en aktivitet 500 000 EUR, og er der tale om køb af en fysisk genstand, finansiering af infrastruktur eller bygge- og anlægsarbejder, skal modtageren opsætte en permanent informationsplade, der er klart synlig og af anseelig størrelse, senest seks måneder efter fuldførelsen af aktiviteten.

På pladen skal angives aktivitetens art og betegnelse samt de oplysninger, der er nævnt i artikel 33. De oplysninger, der er nævnt i artikel 33, skal fylde mindst 25 % af pladen.

Der skal endvidere opsættes en informationsplade ved de lokaler, hvor de grupper, der finansieres under prioriteret akse 4 i grundforordningen, holder til.

4. I relevante tilfælde sørger modtageren for, at deltagerne i en aktivitet, der medfinansieres af EFF, bliver informeret om finansieringen.

Modtageren sørger for, at det tydeligt fremgår, at den aktivitet, der gennemføres, er udvalgt som led i et operationelt program, som medfinansieres af EFF.

Alle dokumenter, herunder deltagerbeviser eller andre attester, i forbindelse med en sådan aktivitet, skal indeholde oplysning om, at det operationelle program er medfinansieret af EFF.

Artikel 33

Tekniske karakteristika ved informations- og pr-foranstaltninger for aktiviteten

1. Alle informations- og pr-foranstaltninger rettet mod modtagere, potentielle modtagere og offentligheden skal indeholde følgende:

a) Den Europæiske Unions logo i overensstemmelse med de grafiske standarder, der er fastsat i bilag II, og en henvisning til Den Europæiske Union

b) en henvisning til EFF: »Den Europæiske Fiskerifond«

c) et slogan, som vælges af forvaltningsmyndigheden, og som fremhæver merværdien ved EF-støtten, helst »Vi investerer i bæredygtigt fiskeri«.

2. Stk. 1, litra b) og c), finder ikke anvendelse på små reklamegenstande.

KAPITEL VI

FINANSIERINGSTEKNISKE INSTRUMENTER

Artikel 34

Generelle bestemmelser for alle finansieringstekniske instrumenter

1. I henhold til grundforordningens artikel 55, stk. 8, kan EFF som led i et operationelt program medfinansiere udgifter til en aktivitet, der omfatter tilskud til finansieringstekniske instrumenter, såsom venturekapitalfonde, garantifonde og lånefonde, herunder gennem holdingfonde, til fordel for virksomheder, primært små og mellemstore virksomheder (SMV'er), herunder mikrovirksomheder som defineret i Kommissionens henstilling 2003/361/EF (21) fra den 1. januar 2005.

De finansieringstekniske instrumenter skal have form af foranstaltninger, som udgør tilbagebetalingspligtige investeringer eller garantier for tilbagebetalingspligtige investeringer eller begge dele. Betingelserne i artikel 35, 36 og 37 finder anvendelse på dem.

2. Udgiftsoversigten for finansieringstekniske instrumenter skal indeholde de samlede udgifter, der er betalt til etablering af eller som tilskud til instrumenterne. Ved delvis eller endelig afslutning af et operationelt program er de støtteberettigede udgifter de samlede betalinger til investeringer i virksomheder fra hvert af de finansieringstekniske instrumenter, der er nævnt i stk. 1, eller alle de garantier, der er stillet, herunder beløb, som garantifondene har afsat til garantier, og støtteberettigede forvaltningsomkostninger. Den tilsvarende udgiftsoversigt skal korrigeres i overensstemmelse hermed.

3. Renter af betalinger fra det operationelle program til finansieringstekniske instrumenter anvendes til at finansiere finansieringstekniske instrumenter for små og mellemstore virksomheder, herunder mikrovirksomheder.

4. Midler, der returneres til aktiviteten fra investeringer, der er foretaget med de finansieringstekniske instrumenter, eller som bliver tilbage, efter at alle garantier er blevet indfriet, genanvendes af de pågældende medlemsstaters kompetente myndigheder til gavn for små og mellemstore virksomheder, herunder mikrovirksomheder.

Artikel 35

Betingelser for alle finansieringstekniske instrumenter

1. Når EFF finansierer aktiviteter, som omfatter finansieringstekniske instrumenter, herunder aktiviteter, som organiseres via holdingfonde, skal medfinansieringspartnerne eller andelshaverne/aktionærerne eller deres befuldmægtigede repræsentant fremlægge en forretningsplan.

Forretningsplanen skal vurderes og dens gennemførelse overvåges af medlemsstaten eller forvaltningsmyndigheden eller under deres ansvar. Ved vurderingen af, om de finansieringstekniske instrumenters investeringer er økonomisk levedygtige, tages der hensyn til alle de indtægtskilder, som de pågældende virksomheder har.

2. Forretningsplanen i henhold til stk. 1 skal mindst omfatte følgende:

a) målmarkedet for de pågældende virksomheder og kriterierne og betingelserne for finansiering

b) det finansieringstekniske instruments driftsbudget

c) ejerforholdene bag det finansieringstekniske instrument

d) medfinansieringspartnere eller andelshavere/aktionærer

e) det finansieringstekniske instruments vedtægter

f) bestemmelser om ledelsens professionelle erfaring, kompetence og uafhængighed

g) begrundelsen for behovet for tilskuddet fra EFF og den tilsigtede anvendelse af det

h) desinvesteringspolitikken over for virksomheder

i) bestemmelserne om likvidation af det finansieringstekniske instrument, herunder genanvendelse af det finansieringstekniske instruments afkast fra investeringer og af restbeløb, som kan tilskrives tilskuddet fra det operationelle program, efter indfrielse af alle garantier.

3. Finansieringstekniske instrumenter, herunder holdingfonde, oprettes som uafhængige juridiske enheder i henhold til aftaler mellem medfinansieringspartnerne eller andelshaverne/aktionærerne eller som en særskilt finansieringsafdeling inden for et bestående finansieringsinstitut.

Når det finansieringstekniske instrument etableres inden for et finansieringsinstitut, skal det oprettes som en separat finansiel enhed i henhold til særlige gennemførelsesregler, hvori det navnlig skal bestemmes, at der føres adskilte konti, hvor der skelnes mellem de nye midler, der investeres i det finansieringstekniske instrument, inklusive midlerne fra det operationelle program, og de midler, finansieringsinstituttet i forvejen havde til rådighed.

Kommissionen kan ikke være medfinansieringspartner eller andelshaver/aktionær i finansieringstekniske instrumenter.

4. Forvaltningsomkostningerne må i årsgennemsnit i støtteperioden ikke overstige nedennævnte grænser, medmindre det efter et offentligt udbud viser sig, at en højere procentsats er nødvendig:

a) 2 % af den kapital, hvormed det operationelle program bidrager til holdingfondene, eller af den kapital, hvormed det operationelle program eller holdingfonden bidrager til garantifonde

b) 3 % af den kapital, hvormed det operationelle program eller holdingfonden bidrager til det finansieringstekniske instrument i alle andre tilfælde, med undtagelse af mikrokreditinstrumenter rettet mod mikrovirksomheder

c) 4 % af den kapital, hvormed det operationelle program eller holdingfonden bidrager til instrumenter rettet mod mikrovirksomheder.

5. Betingelserne for tilskud fra det operationelle program til finansieringstekniske instrumenter skal fastsættes i en finansieringsaftale, som skal indgås mellem den befuldmægtigede repræsentant for det finansieringstekniske instrument og medlemsstaten eller forvaltningsmyndigheden.

6. Den finansieringsaftale, der er omhandlet i stk. 5, skal som et minimum omhandle følgende:

a) investeringsstrategien og -planen

b) tilsynet med gennemførelsen i henhold til gældende regler

c) en desinvesteringsplan for det operationelle programs bidrag til det finansieringstekniske instrument

d) bestemmelserne om likvidation af det finansieringstekniske instrument, herunder genanvendelse af det finansieringstekniske instruments afkast fra investeringer og af restbeløb, som kan tilskrives tilskuddet fra det operationelle program, efter indfrielse af alle garantier.

7. Forvaltningsmyndigheden sørger for at minimere konkurrencefordrejning på venturekapital- og lånemarkederne. Afkast af egenkapitalinvesteringer og lån kan med fradrag af en pro rata-andel for forvaltningsomkostninger og præstationsincitamenter tildeles de privilegerede investorer, der opererer efter markedsøkonomiske principper, op til det niveau, der er fastsat for vederlag i vedtægterne for det finansieringstekniske instrument, og det skal da fordeles proportionalt mellem alle medfinansieringspartnere eller andelshavere/aktionærer.

Artikel 36

Særlige betingelser for holdingfonde

1. Når EFF finansierer finansieringstekniske instrumenter, som organiseres via holdingfonde, dvs. fonde, der er oprettet for at investere i flere venturekapitalfonde, garantifonde og lånefonde, gennemfører medlemsstaten eller forvaltningsmyndigheden dem på en eller flere af følgende måder:

a) ved indgåelse af en offentlig kontrakt i henhold til lovgivningen om offentlige indkøb

b) i andre tilfælde, hvor aftalen ikke er en offentlig tjenesteydelseskontrakt som omhandlet i lovgivningen om offentlige indkøb, ved tildeling af lån, der med henblik herpå er defineret som et direkte tilskud i form af en donation til: i) Den Europæiske Investeringsbank eller til Den Europæiske Investeringsfond, eller ii) et finansieringsinstitut uden forslagsindkaldelse, hvis dette sker i henhold til en national lov, som er forenelig med traktaten.

2. Når EFF finansierer finansieringstekniske instrumenter, der organiseres via holdingfonde, indgår medlemsstaten eller forvaltningsmyndigheden en finansieringsaftale med holdingfonden indeholdende bestemmelser om finansieringsordninger og mål.

I finansieringsaftalen bør der efter omstændighederne tages hensyn til konklusionerne af en evaluering af forskellen mellem SMV'ers udbud af og efterspørgsel efter sådanne instrumenter.

3. Den finansieringsaftale, der er omhandlet i stk. 2, skal navnlig indeholde bestemmelser om følgende:

a) betingelserne for tilskud fra det operationelle program til holdingfonden

b) indkaldelse af interessetilkendegivelser rettet til finansielle formidlere

c) bedømmelse, udvælgelse og godkendelse af finansielle formidlere

d) udarbejdelse af og tilsyn med investeringspolitikken, der mindst skal omfatte angivelse af, hvilke virksomheder der udgør målgruppen, og hvilke finansieringstekniske produkter der skal støttes

e) holdingfondens rapportering til medlemsstaten eller forvaltningsmyndigheden

f) tilsyn med investeringernes gennemførelse i henhold til gældende regler

g) revisionskrav

h) holdingfondens desinvesteringspolitik over for venturekapitalfonde, garantifonde eller lånefonde

i) bestemmelserne om likvidation af holdingfonden, herunder genanvendelse af det finansieringstekniske instruments afkast fra investeringer og af restbeløb, som kan tilskrives tilskuddet fra det operationelle program, efter indfrielse af alle garantier.

4. Betingelserne for tilskud til venturekapitalfonde, garantifonde og lånefonde fra holdingfonde, der modtager støtte fra det operationelle program, skal fastsættes i en finansieringsaftale mellem venturekapitalfonden, garantifonden eller lånefonden som den ene part og holdingfonden som den anden part. Finansieringsaftalen skal som et minimum omfatte de elementer, der er omhandlet i artikel 35, stk. 6.

Artikel 37

Særlige betingelser for venturekapitalfonde, garantifonde og lånefonde

Andre finansieringstekniske instrumenter end holdingfonde skal investere i virksomheder, primært SMV'er. Sådanne investeringer kan kun foretages i virksomhedernes etableringsfase, begyndelsesfase (inklusive startkapital) eller ekspansionsfase og kun i aktiviteter, som de ansvarlige for forvaltningen af de finansieringstekniske instrumenter anser for potentielt økonomisk lønsomme.

KAPITEL VII

FORVALTNING, OVERVÅGNING OG KONTROL

AFDELING 1

Almindelige bestemmelser

Artikel 38

Formidlende organer

1. Hvis en eller flere af forvaltningsmyndighedens eller attesteringsmyndighedens opgaver varetages af et formidlende organ, skal aftalen herom indgås skriftligt.

2. Denne forordnings bestemmelser vedrørende forvaltningsmyndigheden og attesteringsmyndigheden finder anvendelse på det formidlende organ.

Artikel 39

Forvaltningsmyndigheden

1. Ved udvælgelsen og godkendelsen af aktiviteter i henhold til grundforordningens artikel 59, litra a), sørger forvaltningsmyndigheden for at underrette modtagerne om de særlige betingelser vedrørende produkter eller tjenesteydelser, der skal leveres i forbindelse med aktiviteten, og om finansieringsplanen, fristen for gennemførelse og de finansielle data og andre data, som skal registreres og oplyses. Forvaltningsmyndigheden sikrer sig, at modtageren har kapacitet til at opfylde disse forpligtelser, før beslutningen om godkendelse træffes.

2. Den kontrol, forvaltningsmyndigheden skal foretage i henhold til grundforordningens artikel 59, litra b), skal efter omstændighederne omfatte de administrative, finansielle, tekniske og fysiske aspekter af aktiviteterne.

Kontrollen skal sikre, at de anmeldte udgifter svarer til de faktiske, at varer eller tjenesteydelser er leveret i overensstemmelse med beslutningen om godkendelse, at modtagerens anmodninger om refusion af udgifter er korrekte, og at udgifterne er i overensstemmelse med fællesskabsreglerne og de nationale regler. Kontrollen skal omfatte procedurer til at undgå dobbeltfinansiering af udgifter i forbindelse med andre fællesskabsordninger eller nationale ordninger og andre programmeringsperioder.

Kontrollen skal omfatte følgende procedurer:

a) administrativ kontrol af alle modtageres anmodninger om refusion af udgifter

b) kontrol på stedet af individuelle aktiviteter.

3. Når der i forbindelse med et operationelt program foretages stikprøvevis kontrol på stedet i henhold til stk. 2, litra b), fører forvaltningsmyndigheden en skriftlig fortegnelse over, hvilken stikprøvemetode der er anvendt, og begrundelsen for den med oplysning om, hvilke aktiviteter eller transaktioner der er udvalgt til kontrol.

Forvaltningsmyndigheden fastlægger stikprøvens omfang for at få rimelig vished for de underliggende transaktioners lovlighed og formelle rigtighed under hensyn til det niveau af risiko, der efter forvaltningsmyndighedens opfattelse er ved den pågældende type modtagere og aktiviteter.

Forvaltningsmyndigheden tager stikprøvemetoden op til revision hvert år.

4. Forvaltningsmyndigheden fastsætter skriftlige standarder og procedurer for den kontrol, der gennemføres i henhold til stk. 2, og registrerer hver enkelt kontrol med oplysninger om det udførte arbejde, om datoen for og resultaterne af kontrollen og om de foranstaltninger, der er truffet i forbindelse med konstaterede uregelmæssigheder.

5. Hvis forvaltningsmyndigheden også er modtager under det operationelle program, skal særlige ordninger for den kontrol, der er omhandlet i nærværende artikels stk. 2, 3 og 4, sikre den fornødne opgaveadskillelse i overensstemmelse med grundforordningens artikel 57, stk. 1, litra b).

Artikel 40

Data om aktiviteter, der efter anmodning skal meddeles Kommissionen

1. De regnskabsregistreringer for aktiviteterne og de gennemførelsesdata, der er omhandlet i grundforordningens artikel 59, litra c), skal mindst omfatte de oplysninger, som er anført i bilag III til nærværende forordning. Disse oplysninger skal, hvor det er relevant, opdeles efter modtagernes alder og køn.

2. Forvaltnings-, attesterings- og revisionsmyndigheden og de organer, der er nævnt i grundforordningens artikel 61, stk. 3, skal have adgang til de oplysninger, der er nævnt i nærværende artikels stk. 1.

3. Efter skriftlig anmodning fra Kommissionen giver medlemsstaten Kommissionen de oplysninger, der er omhandlet i stk. 1, senest 15 arbejdsdage efter at have modtaget anmodningen eller inden for en anden frist, parterne har aftalt, for at Kommissionen kan foretage dokumentkontrol og kontrol på stedet. Kommissionen kan kræve de oplysninger, der er nævnt i stk. 1, for så vidt angår aktiviteter, foranstaltninger, prioriterede akser eller det operationelle program.

Artikel 41

Revisionsspor

Ved anvendelsen af grundforordningens artikel 59, litra f), betragtes et revisionsspor som tilstrækkeligt, hvis det opfylder følgende krav:

a) det giver mulighed for at afstemme de samlede beløb, der er attesteret over for Kommissionen, med de detaljerede regnskaber og bilag hos attesteringsmyndigheden, forvaltningsmyndigheden, formidlende organer og modtagere vedrørende aktiviteter, som er medfinansieret under det operationelle program

b) det giver mulighed for at kontrollere, at det offentlige tilskud er udbetalt til modtageren

c) det giver mulighed for at kontrollere, om de udvælgelseskriterier, overvågningsudvalget har fastsat for det operationelle program, er opfyldt

d) det indeholder for hver enkelt aktivitet eventuelle tekniske specifikationer, finansieringsplan, dokumenter vedrørende godkendelsen af støtte, udbudsdokumenter, statusrapporter og kontrol- og revisionsrapporter.

Artikel 42

Revision af aktiviteter

1. Den revision, der er nævnt i grundforordningens artikel 61, stk. 1, litra b), skal udføres for hver tolvmånedersperiode, fra den 1. juli 2008, på et udsnit af aktiviteter udvalgt efter en metode, som er fastlagt eller godkendt af revisionsmyndigheden i overensstemmelse med nærværende forordnings artikel 43.

Revisionen udføres på stedet på grundlag af den dokumentation og de fortegnelser, der forefindes hos modtageren.

2. Ved revisionen kontrolleres det, at følgende betingelser er opfyldt:

a) aktiviteten opfylder udvælgelseskriterierne for det operationelle program, er gennemført i overensstemmelse med beslutningen om godkendelse og opfylder alle gældende betingelser vedrørende funktionalitet og anvendelse eller de opstillede mål

b) de anmeldte udgifter svarer til oplysningerne i det regnskab og de bilag, der forefindes hos modtageren

c) de udgifter, modtageren har anmeldt, er i overensstemmelse med de fællesskabsretlige og nationale regler

d) det offentlige tilskud er udbetalt til modtageren i overensstemmelse med grundforordningens artikel 80.

3. Hvis konstaterede problemer synes at være af systemisk karakter og derfor medfører risiko for andre aktiviteter under det operationelle program, sørger revisionsmyndigheden for, at der foretages en yderligere undersøgelse, herunder om nødvendigt yderligere revision, for at fastslå problemernes omfang. Myndighederne træffer de fornødne forebyggende og korrigerende foranstaltninger.

4. Kun udgifter, som er omfattet af revisionen i henhold til stk. 1, skal medtages umder de reviderede udgifter i indberetningen i tabellerne i punkt 9 i del A i bilag VI og i punkt 9 i del A i bilag VII.

Artikel 43

Stikprøver

1. Udvælgelsen af det udsnit af aktiviteter, der skal revideres i hver tolvmånedersperiode, baseres i første omgang på en statistisk stikprøvemetode som beskrevet i stk. 2, 3 og 4. Der kan udvælges flere aktiviteter til supplerende stikprøver, jf. stk. 5 og 6.

2. Den metode, der anvendes til at udvælge stikprøverne og drage konklusioner af resultaterne, skal tage hensyn til internationalt anerkendte revisionsstandarder og dokumenteres. Revisionsmyndigheden afgør på grundlag af udgifternes størrelse, antallet af aktiviteter og deres art og andre relevante faktorer, hvilken statistisk stikprøvemetode der skal benyttes. De tekniske parametre for stikprøverne fastlægges i overensstemmelse med bilag IV.

3. De stikprøver, der skal revideres inden for hver tolvmånedersperiode, udvælges blandt de aktiviteter, for hvilke der er anmeldt udgifter til Kommissionen under det operationelle program året forud for det år, hvor den årlige kontrolrapport i henhold til grundforordningens artikel 61, stk. 1, litra e), nr. i), forelægges for Kommissionen. For den første tolvmånedersperiode kan revisionsmyndigheden beslutte at samle de aktiviteter, for hvilke der er anmeldt udgifter til Kommissionen i 2007 og 2008, og lade dem danne grundlag for udvælgelsen af de aktiviteter, der skal revideres.

4. Revisionsmyndigheden drager konklusioner på grundlag af resultaterne af revisionen af de udgifter, der er anmeldt til Kommissionen i den periode, der er nævnt i stk. 3, og meddeler disse konklusioner til Kommissionen i den årlige kontrolrapport. For operationelle programmer, hvor den kalkulerede fejlprocent ligger over væsentlighedstærsklen, analyserer revisionsmyndigheden dens signifikans og træffer de nødvendige foranstaltninger, og fremsætter herunder passende anbefalinger, som medtages i den årlige kontrolrapport.

5. Revisionsmyndigheden gennemgår regelmæssigt de tilfældige stikprøvers dækning, særlig med henblik på at opnå tilstrækkelig revisionsmæssig sikkerhed for de erklæringer, der skal afgives ved delvis og endelig afslutning af det operationelle program. Revisionsmyndigheden afgør ud fra en faglig vurdering, om det er nødvendigt at revidere supplerende stikprøver af flere aktiviteter for at tage højde for særlige risikofaktorer, som måtte være afdækket, og at sikre tilstrækkelig dækning af forskellige typer aktiviteter, modtagere, formidlende organer og prioriterede akser for programmet.

6. Revisionsmyndigheden drager konklusioner på grundlag af resultaterne af revisionen af de supplerende stikprøver og meddeler dem til Kommissionen i den årlige kontrolrapport. Hvis der er konstateret mange eller systemiske uregelmæssigheder, analyserer revisionsmyndigheden deres signifikans og træffer de nødvendige foranstaltninger, og fremsætter herunder anbefalinger, som medtages i den årlige kontrolrapport. Resultaterne af revisionen af de supplerende stikprøver analyseres særskilt i forhold til de tilfældige stikprøver. Særligt skal uregelmæssigheder, der er konstateret i de supplerende stikprøver, ikke medtages ved beregningen af fejlprocenten i de tilfældige stikprøver.

Artikel 44

Dokumenter, som revisionsmyndigheden fremlægger

1. Den revisionsstrategi, der er nævnt i grundforordningens artikel 61, stk. 1, litra c), skal udarbejdes efter modellen i bilag V til nærværende forordning. Den skal ajourføres og gennemgås hvert år og om nødvendigt i løbet af året.

2. Den i grundforordningens artikel 61, stk. 1, litra e), nr. i), nævnte årlige kontrolrapport og udtalelse skal baseres på den revision af systemer og aktiviteter, der er udført i henhold til grundforordningens artikel 61, stk. 1, litra a) og b), i overensstemmelse med revisionsstrategien for det operationelle program, og skal udarbejdes efter modellerne i bilag VI til nærværende forordning.

3. Den i grundforordningens artikel 61, stk. 1, litra f), nævnte erklæring om afslutning skal baseres på det samlede revisionsarbejde, der er udført af revisionsmyndigheden eller på dennes ansvar, i overensstemmelse med revisionsstrategien. Erklæringen om afslutning og den endelige kontrolrapport udarbejdes efter modellen i bilag VII til nærværende forordning.

4. Hvis der foreligger en begrænsning for revisionsarbejdet, eller hvis der på grund af omfanget af uregelmæssige udgifter ikke kan fremsættes en revisionserklæring uden forbehold til den årlige udtalelse, jf. grundforordningens artikel 61, stk. 1, litra e), eller i erklæringen om afslutning, jf. grundforordningens artikel 61, stk. 1, litra f), giver revisionsmyndigheden en begrundelse herfor og angiver et skøn over problemets omfang og finansielle konsekvenser.

5. I tilfælde af delvis afslutning af et operationelt program udarbejder revisionsmyndigheden erklæringen om lovligheden og den formelle rigtighed af de transaktioner, som er omfattet af den udgiftsoversigt, der er nævnt i grundforordningens artikel 85, efter modellen i bilag VIII til nærværende forordning og forelægger den sammen med den udtalelse, som er nævnt i grundforordningens artikel 61, stk. 1, litra e), nr. iii).

Artikel 45

Adgang til bilag

1. Ved anvendelsen af grundforordningens artikel 87 sørger forvaltningsmyndigheden for, at der foreligger en oversigt over de organer, der opbevarer udgifts- og revisionsbilagene, herunder alle de dokumenter, der kræves til et tilfredsstillende revisionsspor, med angivelse af organernes adresse.

2. Forvaltningsmyndigheden sørger for, at dertil berettigede personer og organer, herunder som et minimum det bemyndigede personale hos forvaltningsmyndigheden, attesteringsmyndigheden, de formidlende organer og revisionsmyndigheden, de organer, der er nævnt i grundforordningens artikel 61, stk. 3, og bemyndigede tjenestemænd i Fællesskabet og disses befuldmægtigede repræsentanter, har adgang til at se de i nærværende artikels stk. 1 omhandlede dokumenter og får udleveret sammendrag eller kopier heraf.

3. Forvaltningsmyndigheden opbevarer det nødvendige materiale med henblik på evaluering og indberetning, herunder de oplysninger, der er omhandlet i artikel 40, vedrørende de aktiviteter, som er nævnt i grundforordningens artikel 87, stk. 2, i hele den periode, som er anført i samme artikels stk. 1, litra a).

4. Mindst følgende datamedier betragtes som almindeligt anerkendte, jf. grundforordningens artikel 87:

a) fotokopier af originaldokumenter

b) mikroficher af originaldokumenter

c) elektroniske udgaver af originaldokumenter

d) dokumenter, som kun foreligger i elektronisk udgave.

5. Proceduren til attestering af, at dokumenter på almindeligt anerkendte datamedier stemmer overens med de originale udgaver, fastlægges af de nationale myndigheder og skal sikre, at de udgaver, der opbevares, opfylder kravene i national lovgivning og kan anvendes til revisionsformål.

6. Hvis dokumenterne kun foreligger i elektronisk udgave, skal de anvendte edb-systemer opfylde anerkendte sikkerhedsstandarder, som sikrer, at de opbevarede dokumenter opfylder kravene i national lovgivning og kan anvendes til revisionsformål.

Artikel 46

Dokumenter, som attesteringsmyndigheden fremlægger

1. Godkendte udgiftsoversigter og betalingsanmodninger som omhandlet i grundforordningens artikel 60, litra a), udarbejdes efter modellen i bilag IX til nærværende forordning og sendes til Kommissionen.

2. Senest den 31. marts hvert år fra 2008 sender attesteringsmyndigheden Kommissionen en oversigt udformet efter modellen i bilag X med angivelse af følgende for hver prioriteret akse i det operationelle program:

a) de beløb, der er trukket ud af de udgiftsoversigter, som er forelagt det foregående år, som følge af annullering af hele eller en del af det offentlige tilskud til en aktivitet

b) de inddrevne beløb, som er fratrukket disse udgiftsoversigter

c) en oversigt over beløb, der skulle inddrives pr. 31. december det foregående år, anført efter det år, hvor indtægtsordrerne blev udstedt.

3. For at kunne erklære et operationelt program delvist afsluttet sender attesteringsmyndigheden Kommissionen en udgiftsoversigt, jf. grundforordningens artikel 85, udformet efter modellen i bilag XI til nærværende forordning.

Artikel 47

Beskrivelse af forvaltnings- og kontrolsystemer

Beskrivelsen af forvaltnings- og kontrolsystemerne for det operationelle program, jf. grundforordningens artikel 71, stk. 1, skal indeholde oplysninger om de punkter, der er nævnt i artikel 57 i samme forordning, og de oplysninger, der er omhandlet i nærværende forordnings artikel 48 og 49.

Oplysningerne forelægges i overensstemmelse med modellen i del A i bilag XII til nærværende forordning.

Artikel 48

Oplysninger om forvaltningsmyndigheden, attesteringsmyndigheden og formidlende organer

Medlemsstaten giver Kommissionen følgende oplysninger om forvaltningsmyndigheden, attesteringsmyndigheden og de formidlende organer:

a) en beskrivelse af deres respektive opgaver

b) en organisationsplan for hver myndighed og hvert organ og oplysning om opgavefordelingen mellem eller inden for afdelingerne og et vejledende antal normerede stillinger

c) procedurerne for udvælgelse og godkendelse af aktiviteter

d) procedurerne for modtagelse, kontrol og validering af modtagernes anmodninger om refusion, især gældende regler og procedurer for den kontrol, som er omhandlet i artikel 39, og procedurerne for anvisning, effektuering og bogføring af betalinger til modtagerne

e) procedurerne for udarbejdelse og attestering af udgiftsoversigter og for deres fremsendelse til Kommissionen

f) henvisning til de skriftlige procedurer, der er fastlagt for de procedurer, som er nævnt i litra c), d) og e)

g) de af medlemsstaten fastsatte regler om støtteberettigelse, som gælder for det operationelle program

h) systemet til detaljeret regnskabsregistrering af aktiviteter og gennemførelsesdata, jf. artikel 40, stk. 1, i forbindelse med det operationelle program.

Artikel 49

Oplysninger om revisionsmyndigheden og organerne i grundforordningens artikel 61, stk. 3

Medlemsstaten giver Kommissionen følgende oplysninger om revisionsmyndigheden og de organer, der er nævnt i grundforordningens artikel 61, stk. 3:

a) en beskrivelse af deres respektive opgaver og indbyrdes relationer

b) organisationsplanen for revisionsmyndigheden og alle de organer, der er beskæftiget med revision i forbindelse med det operationelle program, med en beskrivelse af, hvordan deres uafhængighed er sikret, et vejledende antal normerede stillinger og de krævede kvalifikationer og erfaringer

c) procedurerne for tilsynet med, hvordan anbefalinger og korrigerende foranstaltninger i revisionsrapporter efterkommes

d) eventuelle procedurer for revisionsmyndighedens tilsyn med det arbejde, der udføres af organer, som er beskæftiget med revision i forbindelse med det operationelle program

e) procedurerne for udarbejdelse af den årlige kontrolrapport og erklæringen om afslutning.

Artikel 50

Vurdering af forvaltnings- og kontrolsystemer

1. Rapporten i grundforordningens artikel 71, stk. 2, skal baseres på en undersøgelse af systembeskrivelsen, af relevante dokumenter om systemerne og af systemet til regnskabsregistrering og registrering af data om aktiviteternes gennemførelse og om interview med de ansatte i de vigtigste organer, som revisionsmyndigheden eller et andet organ med ansvar for rapporten anser for væsentlige for at sikre fyldestgørende, klare og korrekte oplysninger.

2. Udtalelsen om systemernes overensstemmelse, jf. grundforordningens artikel 71, stk. 2, udarbejdes efter modellen i del B i bilag XII til nærværende forordning.

3. Hvis det pågældende forvaltnings- og kontrolsystem i det væsentlige er det samme som det, der er indført for støtte godkendt i henhold til Rådets forordning (EF) nr. 1083/2006 (22), kan der tages hensyn til resultaterne af revisioner udført af nationale revisorer og Fællesskabets revisorer efter dette system ved udarbejdelsen af rapporten og udtalelsen i henhold til grundforordningens artikel 71, stk. 2.

AFDELING 2

Undtagelsesbestemmelser med hensyn til kontrol af operationelle programmer omhandlet i artikel 2

Artikel 51

Generelle undtagelsesbestemmelser

1. For de operationelle programmer, der er omhandlet i artikel 2 i nærværende forordning, kræves det ikke, at revisionsmyndigheden forelægger en revisionsstrategi for Kommissionen i henhold til grundforordningens artikel 61, stk. 1, litra c).

2. For de operationelle programmer, der er omhandlet i artikel 2 i nærværende forordning, kan Kommissionen, hvis udtalelsen om systemets overensstemmelse med reglerne, jf. grundforordningens artikel 71, stk. 2, er uden forbehold, eller hvis forbeholdene er blevet trukket tilbage efter korrigerende foranstaltninger, konkludere:

a) at den først og fremmest kan henholde sig til den udtalelse, der er nævnt i grundforordningens artikel 61, stk. 1, litra e), nr. ii), om, hvorvidt systemerne fungerer effektivt

b) at den kun vil foretage revisioner på stedet, hvis der er tegn på mangler ved systemet, som har indflydelse på udgifter, der er attesteret over for Kommissionen i et år, for hvilket udtalelsen i henhold til grundforordningens artikel 61, stk.1, litra e), nr. ii), ikke indeholder nogen forbehold med hensyn til sådanne mangler.

3. Hvis Kommissionen når frem til den konklusion, der er nævnt i nærværende artikels stk. 2, underretter den den pågældende medlemsstat herom.

Hvis der er tegn på mangler, kan den kræve, at den pågældende medlemsstat foretager revisioner i henhold til grundforordningens artikel 72, stk. 3, eller selv foretage revisioner i medfør af artikel 72, stk. 2, i samme forordning.

Artikel 52

Oprettelse af organer og fastsættelse af procedurer i henhold til national ret

1. For de operationelle programmer, der er nævnt i artikel 2, kan en medlemsstat ud over de i artikel 51 fastsatte generelle undtagelser vælge i henhold til national ret at oprette organer og fastsætte procedurer til varetagelse af:

a) forvaltningsmyndighedens opgaver i forbindelse med kontrol af de medfinansierede varer og tjenesteydelser og af de udgifter, som er anmeldt i henhold til grundforordningens artikel 59, litra b)

b) attesteringsmyndighedens opgaver i henhold til grundforordningens artikel 60

c) revisionsmyndighedens opgaver i henhold til grundforordningens artikel 61.

2. Gør en medlemsstat brug af den valgmulighed, der er nævnt i nærværende artikels stk. 1, kræves det ikke, at den udpeger en attesteringsmyndighed og en revisionsmyndighed som fastsat i grundforordningens 58, stk. 1, litra b) og c).

3. Gør en medlemsstat brug af den valgmulighed, der er nævnt i nærværende artikels stk. 1, finder grundforordningens artikel 71 tilsvarende anvendelse.

Artikel 53

Særlige bestemmelser for organer og procedurer i henhold til national ret

1. Nærværende artikel finder anvendelse på operationelle programmer, med hensyn til hvilke en medlemsstat har gjort brug af valgmuligheden i artikel 52, stk. 1.

2. Den kontrol, der er omhandlet i artikel 39, stk. 2, udføres af de nationale organer, som er nævnt i artikel 52, stk. 1.

3. Den revision af aktiviteter, der er omhandlet i grundforordningens artikel 61, stk. 1, litra b), udføres efter de nationale procedurer. Artikel 42 og 43 i nærværende forordning finder ikke anvendelse.

4. Artikel 44, stk. 2-5, i nærværende forordning finder tilsvarende anvendelse på udarbejdelsen af de dokumenter, der udstedes af de nationale organer, som er omhandlet i artikel 52, stk. 1.

Den årlige kontrolrapport og den årlige udtalelse skal affattes efter de respektive modeller i bilag VI.

5. De forpligtelser, der er omhandlet i artikel 46, stk. 2, varetages af de nationale organer, som er nævnt i artikel 52, stk. 1.

Udgiftsoversigten udformes efter modellerne i bilag IX og XI.

6. De oplysninger, der skal indgå i den beskrivelse af forvaltnings- og kontrolsystemerne, som er omhandlet i artikel 47, 48 og 49, skal i givet fald omfatte oplysninger om de nationale organer, som er nævnt i artikel 52, stk. 1.

KAPITEL VIII

UREGELMÆSSIGHEDER

Artikel 54

Definitioner

Ved anvendelsen af dette kapitel gælder følgende definitioner:

a) »økonomisk operatør«: en fysisk eller juridisk person eller anden enhed, der deltager i implementeringen af støtte fra EFF, med undtagelse af en medlemsstat, som udøver sine beføjelser som offentlig myndighed

b) »første administrative eller retslige konstatering«: den første skriftlige vurdering fra en kompetent administrativ eller retslig myndighed, som på grundlag af konkrete forhold konkluderer, at der er begået en uregelmæssighed, idet det dog senere kan være nødvendigt at revidere denne konklusion eller trække den tilbage som følge af udviklingen i den administrative eller retslige procedure

c) »mistanke om svig«: en uregelmæssighed, der giver anledning til, at der indledes en administrativ eller retslig procedure på nationalt plan med henblik på at fastslå, om der foreligger en forsætlig adfærd, navnlig svig i betydningen defineret i artikel 1, stk. 1, litra a), i konventionen om beskyttelse af Det Europæiske Fællesskabs finansielle interesser (23), som er indgået på grundlag af artikel K.3 i traktaten om Den Europæiske Union

d) »konkurs«: insolvensbehandling i betydningen defineret i artikel 2, litra a), i Rådets forordning (EF) nr. 1346/2000 (24).

Artikel 55

Første indberetning — undtagelser

1. Senest to måneder efter afslutningen af hvert kvartal foretager medlemsstaterne en indberetning af alle uregelmæssigheder, som har været genstand for første led i en administrativ eller retslig forfølgning, til Kommissionen, jf. dog forpligtelserne i medfør af grundforordningens artikel 70.

I indberetningen giver medlemsstaterne i alle tilfælde oplysninger om følgende:

a) EFF, målet, det operationelle program, den prioriterede akse og den pågældende aktivitet og det fælles identifikationskodenummer (CCI-nr.)

b) den bestemmelse, der er overtrådt

c) datoen for og kilden til de første oplysninger, som gav anledning til mistanke om, at der var begået en uregelmæssighed

d) hvilke fremgangsmåder der er benyttet i forbindelse med uregelmæssigheden

e) eventuelt hvorvidt fremgangsmåden giver anledning til mistanke om svig

f) hvordan uregelmæssigheden blev opdaget

g) hvilke medlemsstater og tredjelande der i givet fald er involveret

h) det tidsrum eller tidspunkt, hvor uregelmæssigheden blev begået

i) hvilke nationale myndigheder eller organer der udarbejdede den officielle rapport om uregelmæssigheden, og hvilke myndigheder der er ansvarlige for den administrative eller retslige opfølgning

j) datoen for den første administrative eller retslige konstatering

k) angivelse af de implicerede fysiske og juridiske personer eller andre deltagende enheder, medmindre disse oplysninger ikke er relevante for bekæmpelsen af uregelmæssigheder som følge af den pågældende uregelmæssigheds karakter

l) det samlede budget for og det godkendte offentlige tilskud til aktiviteten og fordelingen af medfinansieringen på EF-tilskud og det nationale tilskud

m) det beløb af det offentlige tilskud, uregelmæssigheden vedrører, og det tilsvarende EF-tilskud, som kan blive berørt

n) hvis der ikke er udbetalt offentlige tilskud til de personer eller andre enheder, som er nævnt i litra k), de beløb der ville være blevet udbetalt uretmæssigt, hvis uregelmæssigheden ikke var blevet opdaget

o) hvorvidt betalingerne er suspenderet, og muligheden for inddrivelse

p) den uregelmæssige udgifts art.

2. Som en undtagelse fra stk. 1 skal følgende tilfælde ikke indberettes:

a) tilfælde, hvor uregelmæssigheden alene består i undladelse af helt eller delvist at gennemføre en aktivitet, som indgår i det medfinansierede operationelle program, fordi modtageren er gået konkurs

b) tilfælde, som modtageren frivilligt bringer til forvaltningsmyndighedens eller attesteringsmyndighedens kendskab, før de selv har opdaget den, uanset om det offentlige tilskud allerede er udbetalt

c) tilfælde, der opdages af forvaltningsmyndigheden eller attesteringsmyndigheden, før modtageren har fået udbetalt noget af det offentlige tilskud, og før den pågældende udgift er medtaget i den udgiftsoversigt, der forelægges for Kommissionen.

Uregelmæssigheder begået umiddelbart før en konkurs og tilfælde, hvor der er formodning om svig, skal dog indberettes.

3. Hvis nogle af de i stk. 1 nævnte oplysninger, navnlig oplysninger om, hvilke fremgangsmåder der er benyttet i forbindelse med uregelmæssigheden, og hvordan den blev opdaget, ikke foreligger, fremsender medlemsstaterne så vidt muligt de manglende oplysninger i forbindelse med de efterfølgende kvartalsvise indberetninger af uregelmæssigheder til Kommissionen.

4. Hvis nationale bestemmelser foreskriver fortrolig behandling af oplysninger i forbindelse med efterforskningen, fremsendes oplysningerne kun efter forudgående tilladelse fra den kompetente retsinstans.

5. Hvis en medlemsstat ikke har uregelmæssigheder at indberette i henhold til stk. 1, meddeler den Kommissionen dette inden for den frist, der er fastsat i stk. 1.

Artikel 56

Hastesager

Medlemsstaterne underretter straks Kommissionen og om nødvendigt de øvrige berørte medlemsstater om alle uregelmæssigheder, der opdages eller formodes at være begået, hvis det frygtes:

a) at de meget hurtigt kan få konsekvenser uden for den pågældende medlemsstats område, eller

b) det fremgår, at der er tale om en ny svigagtig fremgangsmåde.

Artikel 57

Rapportering om opfølgning og uinddrivelige beløb

1. Senest to måneder efter afslutningen af hvert kvartal meddeler medlemsstaterne med henvisning til eventuelle tidligere indberetninger i medfør af artikel 55 Kommissionen, hvilke procedurer der er indledt vedrørende alle tidligere indberettede uregelmæssigheder, og væsentlige ændringer som følge heraf.

Disse oplysninger skal som et minimum omfatte følgende:

a) de beløb, som er eller forventes inddrevet

b) alle foreløbige foranstaltninger, medlemsstaterne har truffet for at sikre inddrivelsen af uretmæssigt udbetalte beløb

c) eventuelle retslige og administrative procedurer, der er indledt med henblik på at inddrive uretmæssigt udbetalte beløb og iværksætte sanktioner

d) begrundelsen i de tilfælde, hvor tilbagesøgning er opgivet

e) alle tilfælde, hvor strafferetlig forfølgning er opgivet.

Medlemsstaterne meddeler Kommissionen de administrative eller retslige afgørelser eller de vigtigst elementer heri vedrørende afslutningen af sådanne procedurer og oplyser navnlig, hvorvidt de konstaterede forhold giver anledning til mistanke om svig. I det i litra d) omhandlede tilfælde underretter medlemsstaterne så vidt muligt Kommissionen, inden afgørelsen træffes.

2. Hvis en medlemsstat mener, at et beløb ikke kan inddrives eller ikke forventes inddrevet, underretter den Kommissionen i en særlig rapport om det beløb, der ikke er inddrevet, og om alle forhold af relevans for afgørelsen om fordeling af tabet i henhold til grundforordningens artikel 70, stk. 2.

Disse oplysninger skal være tilstrækkeligt detaljerede til, at Kommissionen kan træffe en sådan afgørelse snarest muligt efter at have rådført sig med de pågældende medlemsstaters myndigheder.

Oplysningerne skal som et minimum omfatte følgende:

a) en kopi af beslutningen om tildeling af støtte

b) datoen for den seneste betaling til modtageren

c) en kopi af anmodningen om tilbagebetaling

d) i tilfælde af konkurs, der skal indberettes i henhold til artikel 55, stk. 2, en kopi af det dokument, hvorved støttemodtagerens insolvens attesteres

e) en kort redegørelse for de foranstaltninger, medlemsstaten har truffet for at inddrive det relevante beløb, med angivelse af datoer.

3. I det i stk. 2 omhandlede tilfælde kan Kommissionen udtrykkeligt anmode medlemsstaten om at fortsætte tilbagesøgningsproceduren.

Artikel 58

Elektronisk fremsendelse

Oplysningerne nævnt i artikel 55 og 56 og artikel 57, stk. 1, skal i videst muligt omfang fremsendes elektronisk gennem det modul, Kommissionen leverer til formålet, via en sikker forbindelse.

Artikel 59

Godtgørelse af sagsomkostninger

Når de kompetente myndigheder i en medlemsstat efter udtrykkelig anmodning fra Kommissionen beslutter at indlede eller fortsætte en retssag med henblik på inddrivelse af uretmæssigt udbetalte beløb, kan Kommissionen påtage sig at godtgøre medlemsstaten alle eller en del af sagsomkostningerne og de direkte omkostninger, der er forbundet med retssagen, efter at have fået forelagt dokumentation herfor, også selv om medlemsstaten taber sagen.

Artikel 60

Kontakt med medlemsstaterne

1. Kommissionen opretholder den fornødne kontakt med de berørte medlemsstater med henblik på supplering af de i artikel 55 omhandlede oplysninger om uregelmæssigheder, de i artikel 57 omhandlede procedurer og især muligheden for tilbagesøgning.

2. Uafhængigt af den i stk. 1 nævnte kontakt underretter Kommissionen medlemsstaterne, hvis uregelmæssighedens art giver grund til at formode, at samme eller en lignende fremgangsmåde vil blive benyttet i andre medlemsstater.

3. Kommissionen afholder informationsmøder på EF-plan for repræsentanter for medlemsstaterne for sammen med dem at gennemgå de oplysninger, der er fremsendt i henhold til artikel 55, 56 og 57 og stk. 1 i nærværende artikel. Gennemgangen fokuserer på, hvilken lære der kan drages af oplysningerne i forbindelse med uregelmæssigheder, forebyggende foranstaltninger og retslige skridt.

4. Efter anmodning fra en medlemsstat eller Kommissionen rådfører medlemsstaten og Kommissionen sig med hinanden for at lukke eventuelle huller i lovgivningen, der kan bringe Fællesskabets interesser i fare, og som afdækkes i forbindelse med håndhævelsen af gældende bestemmelser.

Artikel 61

Anvendelse af oplysninger

Kommissionen kan anvende alle oplysninger af generel eller praktisk art, som medlemsstaterne meddeler i henhold til nærværende forordning, til at foretage risikovurderinger og kan på grundlag af de indhentede oplysninger udarbejde rapporter og udvikle varslingssystemer til mere effektiv afdækning af risici.

Artikel 62

Formidling af oplysninger til udvalg og komitéer

Kommissionen underretter regelmæssigt medlemsstaterne inden for rammerne af det rådgivende koordineringsudvalg for bekæmpelse af svig, der er nedsat ved Kommissionens afgørelse 94/140/EF (25), om størrelsen af de fondsmidler, der berøres af de konstaterede uregelmæssigheder, og om de forskellige kategorier af uregelmæssigheder, opdelt efter type og antal. Den komité, der er nævnt i grundforordningens artikel 101, skal også underrettes.

Artikel 63

Uregelmæssigheder under indberetningsgrænsen

1. Vedrører uregelmæssighederne beløb på under 10 000 EUR, som konteres Den Europæiske Unions almindelige budget, skal medlemsstaterne ikke sende Kommissionen de i artikel 55 og 57 omhandlede oplysninger, medmindre Kommissionen udtrykkeligt anmoder derom.

I henhold til grundforordningens artikel 60, litra f), fører medlemsstaterne dog regnskab over inddrivelige beløb under denne grænse og over beløb, som kan inddrives, og beløb, der er inddrevet eller trukket tilbage efter annullering af tilskuddet til en aktivitet, og tilbagebetaler de inddrevne beløb til Den Europæiske Unions almindelige budget.

Medlemsstaten og EF deler tabet ved beløb under indberetningsgrænsen, som ikke kan inddrives, i henhold til den gældende medfinansieringssats for den pågældende aktivitet, jf. dog de forpligtelser, der følger direkte af grundforordningens artikel 70, stk. 1, litra b). Den i artikel 57, stk. 2, i nærværende forordning omhandlede procedure, finder ikke anvendelse, medmindre Kommissionen bestemmer andet.

Tredje afsnit af dette stykke finder ligeledes anvendelse på de tilfælde af konkurs, som er undtaget fra indberetningspligten i henhold til artikel 55, stk. 1.

2. De medlemsstater, som ikke har indført euroen som national valuta på datoen for konstateringen af uregelmæssigheden, omregner udgiften betalt i national valuta til euro i overensstemmelse med grundforordningens artikel 95. Hvis udgiften ikke er registreret i attesteringsmyndighedens regnskaber, anvendes den seneste regnskabsvekselkurs, som Kommissionen har offentliggjort elektronisk.

KAPITEL IX

ELEKTRONISK DATAUDVEKSLING

Artikel 64

Edb-system til udveksling af data

Med henblik på anvendelsen af grundforordningens artikel 65 og 75 etableres der et edb-system til brug ved udvekslingen af alle data vedrørende det operationelle program.

Dataudvekslingen mellem hver medlemsstat og Kommissionen foregår ved hjælp af det af Kommissionen etablerede edb-system, som tillader sikker dataudveksling mellem Kommissionen og hver medlemsstat.

Medlemsstaterne inddrages i videreudviklingen af edb-systemet til dataudveksling.

Artikel 65

Indholdet af edb-systemet til dataudveksling

1. Edb-systemet til dataudveksling skal indeholde oplysninger af fælles interesse for Kommissionen og medlemsstaterne og som et minimum følgende data, der er nødvendige for finansielle transaktioner:

a) finansieringsplanen for operationelle programmer i overensstemmelse med modellen i del B i bilag I

b) udgiftsoversigter og betalingsanmodninger i overensstemmelse med modellen i bilag IX

c) den årlige oversigt over beløb, der er trukket tilbage eller inddrevet, og beløb, der endnu ikke er inddrevet, i overensstemmelse med modellen i bilag X

d) årlige overslag over forventede betalingsanmodninger i overensstemmelse med modellen i bilag XIII

e) den finansielle del af de årlige rapporter og de endelige gennemførelsesrapporter i overensstemmelse med modellen i punkt 3.3 i bilag XIV.

2. Edb-systemet til dataudveksling skal ud over dataene i stk. 1 som et minimum indeholde følgende dokumenter og data af fælles interesse, som gør det muligt at føre tilsyn:

a) den nationale strategiplan, der er nævnt i grundforordningens artikel 15

b) det operationelle program, herunder eventuelle revisioner af det i henhold til modellen i del A i bilag I

c) Kommissionens beslutning om tilskud fra EFF

d) de årlige rapporter og de endelige gennemførelsesrapporter i overensstemmelse med modellen i bilag XIV

e) revisionsstrategien i overensstemmelse med modellen i bilag V

f) beskrivelse af forvaltnings- og kontrolsystemet i overensstemmelse med modellen i del A i bilag XII

g) rapporterne og udtalelserne om revisioner i overensstemmelse med modellerne i bilag VI, VII og VIII og del B i bilag XII og korrespondance mellem Kommissionen og hver medlemsstat

h) udgiftsoversigterne vedrørende delvis afslutning i overensstemmelse med modellen i bilag XI

i) den årlige oversigt over beløb, der er trukket tilbage eller inddrevet, og beløb, der endnu ikke er inddrevet, i overensstemmelse med modellen i bilag X.

3. De i stk. 1 og 2 omhandlede data fremsendes i givet fald i det format, som er vist i bilagene.

Artikel 66

Edb-systemets funktion

1. Kommissionen og de myndigheder, der er udpeget af medlemsstaterne i henhold til grundforordningen, samt de organer, hvortil denne opgave er delegeret, indlæser de dokumenter, de er ansvarlige for, og senere opdateringer heraf i edb-systemet til udveksling af data i det krævede format.

2. Medlemsstaterne centraliserer anmodninger om adgangsrettigheder til edb-systemet til dataudveksling og fremsender dem til Kommissionen.

3. Dataudvekslinger og transaktioner forsynes med en elektronisk signatur som defineret i artikel 2, nr. 1), i direktiv 1999/93/EF. Medlemsstaterne og Kommissionen anerkender den elektroniske signatur, som anvendes i edb-systemet til dataudveksling, som antageligt bevis i retssager.

4. Omkostningerne ved udviklingen af edb-systemet til dataudveksling finansieres af Den Europæiske Unions almindelige budget i henhold til grundforordningens artikel 46, stk. 1. Alle omkostninger ved en grænseflade mellem det fælles edb-system til dataudveksling og nationale, regionale og lokale edb-systemer og alle omkostninger ved tilpasning af nationale, regionale og lokale edb-systemer til kravene i grundforordningen er støtteberettigede i henhold til artikel 46, stk. 2, i samme forordning.

Artikel 67

Fremsendelse af data via edb-systemet til dataudveksling

1. Edb-systemet til dataudveksling skal være tilgængeligt for medlemsstaterne og Kommissionen enten direkte eller via en grænseflade til nationale, regionale og lokale edb-forvaltningssystemer til automatisk synkronisering og registrering af data.

2. Den officielle dato for fremsendelse af dokumenter til Kommissionen er den dato, på hvilken medlemsstaten indlæser dokumenterne i edb-systemet til dataudveksling.

3. I tilfælde af force majeure, og især hvis edb-systemet til dataudveksling er ude af drift, eller der ikke kan etableres en stabil forbindelse, kan den pågældende medlemsstat sende Kommissionen det dokumentationsmateriale, der kræves i henhold til grundforordningen, i papirudgave ved hjælp af formularerne i bilag I og bilag V-XIV til nærværende forordning. Så snart årsagen til force majeure-situationen ophører, indlæser medlemsstaten omgående de tilsvarende dokumenter i edb-systemet til dataudveksling. Som en undtagelse fra stk. 2 anses fremsendelsesdatoen for at være den dato, på hvilken dokumenterne i papirudgave er afsendt.

KAPITEL X

PERSONOPLYSNINGER

Artikel 68

Beskyttelse af personoplysninger

1. Medlemsstaterne og Kommissionen træffer alle nødvendige foranstaltninger for at forhindre uautoriseret offentliggørelse af eller adgang til de i artikel 40, stk. 1, omhandlede oplysninger, som Kommissionen kommer i besiddelse af i forbindelse med sit revisionsarbejde, og de i kapitel VIII omhandlede oplysninger.

2. De i artikel 40, stk. 1, i nærværende forordning omhandlede oplysninger og de oplysninger, Kommissionen kommer i besiddelse af i forbindelse med sit revisionsarbejde, kan Kommissionen udelukkende anvende med henblik på at opfylde sine forpligtelser i henhold til grundforordningens artikel 72.

Den Europæiske Revisionsret og Det Europæiske Kontor for Bekæmpelse af Svig har adgang til disse oplysninger.

3. De i kapitel VIII omhandlede oplysninger må kun udleveres til personer i medlemsstaterne eller EF-institutionerne, hvis funktioner forudsætter, at de har adgang til dem, medmindre den medlemsstat, som har leveret de pågældende oplysninger, udtrykkeligt giver tilladelse til andet.

4. Alle personoplysninger blandt de i artikel 31, stk. 2, litra d), omhandlede oplysninger må kun behandles til de formål, som er nævnt i samme artikel.

KAPITEL XI

AFSLUTTENDE BESTEMMELSER

Artikel 69

Ophævelse

Forordning (EF) nr. 2722/2000, (EF) nr. 908/2000 og (EF) nr. 366/2001 ophæves. Henvisninger til de ophævede forordninger gælder som henvisninger til nærværende forordning.

Bestemmelserne i de ophævede forordninger finder fortsat anvendelse på støtte, der er godkendt i henhold til forordning (EF) nr. 2792/1999.

Artikel 70

Ikrafttrædelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 26. marts 2007. På Kommissionens vegne Joe BORG Medlem af Kommissionen

(1) EUT L 223 af 15.8.2006, s. 1.

(2) EFT L 161 af 26.6.1999, s. 54.

(3) EFT L 337 af 30.12.1999, s. 10. Senest ændret ved forordning (EF) nr. 485/2005 (EUT L 81 af 30.3.2005, s. 1).

(4) EUT L 328 af 24.11.2006, s. 14.

(5) EFT L 178 af 12.7.1994, s. 43. Ændret ved forordning (EF) nr. 2035/2005 (EUT L 328 af 15.12.2005, s. 8).

(6) EFT L 13 af 19.1.2000, s. 12.

(7) EFT L 281 af 23.11.1995, s. 31. Ændret ved forordning (EF) nr. 1882/2003 (EUT L 284 af 31.10.2003, s. 1).

(8) EFT L 8 af 12.1.2001, s. 1.

(9) EFT L 314 af 14.12.2000, s. 10.

(10) EFT L 105 af 3.5.2000, s. 15. Ændret ved forordning (EF) nr. 2438/2000 (EFT L 280 af 4.11.2000, s. 37).

(11) EFT L 55 af 24.2.2001, s. 3.

(12) EFT L 222 af 17